url: =Sawltak Tangthu 11 | Siantongluan\nSawltak Tangthu 11\nGentail mite in zong Pasian thu a upna uh, Judea gamsunga om sawltakte leh thu um mite in a za uh hi.\nTua ahih manin Jerusalem khua-ah Peter a pai ciangin Gentail mite zong vun a ki-at ding uh ahi hi, ci-in a ngaihsun mite in Peter mawhsak uh a,\n"Bang hangin vun a ki-atlo Gentail mite inn-ah tung a, amaute tawh an nangawn nekhawm na hi hiam?" a ci uh hi.\nTua ahih manin Peter in a thupiang khempeuh a patna panin a ban banin gen a,\n"Joppa khua-ah thungenin ka om laitakin maang ka mu hi. A peek deda khat a kiu li-ah khau kivawhin vantung panin hong kikhaisuk ka mu a, keima mai sanah hong khawl hi.\nTua a peek deda tung, limtakin ka et ciangin ganhing, gamsa, a bokvak ganhing leh vasate ka mu hi.\nTua ciangin awging khat in kei kiangah, Peter aw, tho in la tuate go-in ne in, hong cihna ka za hi.\nAhi zongin keimah in, Topa aw, tuate go-in ka ne het kei ding hi. Bang hang hiam cih leh a ninin a kingaihsun an peuhmah ka kam ka tun ngei kei hi, ka ci hi.\nAhi zongin van panin a awging in, Pasian in a siangin a gensa khat peuhpeuh a nin na ci kei ding hi, hong ci kik hi.\nTu-a bangin a thumveina dong hong cih khit ciangin vantungah tua a peek deda kilato kik hi.\nTua laitakin Sisaria khua panin kei kiangah a hong kisawl mihing thumte, ka zintunna inn-ah hong tung uh hi.\nLunghiang loin amaute ka zuihpahna dingin Kha Siangtho in kei tungah hong gen khinzo hi. Joppa khua panin hih i sanggam gukte in zong Sisaria khua-ah hong zui uh a, ka vekpi-un Kornelias inn-ah ka lut uh hi.\nTua ciangin amah in vantung mi khat a inn sungah a ding mu-in, tua vantung mi in ama kiangah, Simon Peter a kici mipa a sam dingin Joppa khua-ah mi sawl in.\nAmah in nang leh na innkuan khempeuh un hotkhiatna na ngahna ding uh thu hong gen ding hi, a cihna thu a hong gen hi.\nTua thu gen dingin ka kipat laitakin eite in Kha Siangtho i ngah cil huna mah bangin amaute tungah Kha Siangtho hong tung hi.\nTua ciangin Topa in, Johan in tui sungah hong phum a, ahi zongin Pasian in Kha Siangtho tawh note hong kidimsak ding hi, a cihsa thu ka phawkkik hi.\nEite in Topa Jesuh Khrih i up ciangin eite tungah hong piak mah bangin Pasian in hih Gentail mite tungah zong a kibangin a piakna teltakin kithei ahih manin, hih Pasian nasepna a khaktanzo dingin kei kua ka hi hiam?" ci-in a gen hi.\nAmaute in hih thu a zak uh ciangin mawhsakna thu gen nawnlo uh a, "Gentail mite zong kisikin a nuntak theihna dingun Pasian in hunhoih pia hi," ci-in Pasian a phat uh hi.\nStefen a kithah huna bawlsiatna hangin thu um mite tampi kithehthang uh hi. Mi pawlkhatte Foenisia gam, Saipras gam, leh Antiok khua ciangdong tung uh a, Jew mite kiang bekah Pasian thu a hilh uh hi.\nAhi zongin Saipras gammi leh Sairin khuami thu um mi pawlkhatte Antiok khua-ah pai uh a, Topa Jesuh hanga Lungdamna Thu, Gentail mite kiangah zong a gen uh hi.\nTopa in nakpi takin amaute huh ahih manin mi tampi in thu umin Topa lamah a kihei uh hi.\nJerusalem-a om pawlpite in hih thu a zak uh ciangin Antiok khua-ah Barnabas a paisak uh hi.\nBarnabas a tun ciangin Pasian in amaute thupha a piakna mu-in lungdam mahmah a, amaute citakin a lungsim khempeuh uh tawh Topa tungah a thumanna dingun a hanthawn hi.\nBarnabas pen mihoih mahmah, upna nei-in, Kha Siangtho tawh a kidim mi khat ahi hi. Mi tampi in Pasian a um uh hi.\nTua ciangin Saul a zong dingin Barnabas pai a, Tarsas khua-ah a tung hi.\nSaul a muh ciangin Antiok khua-ah a paipih hi. Kum khat sung tawntung tua lai-a om pawlpi mite tawh amaute gel omkhawm uh a, mi tampi tak thu a hilh uh hi. Thu um mite pen Khristian ci-in min a kiphuah masakna mun in Antiok khua ahi hi.\nTua hun pawl laitakin Jerusalem khua panin Antiok khua-ah kamsang pawlkhat paisuk uh hi.\nAmaute sung panin Agabas a kici kamsangpa hong ding a, leitung khempeuhah kialpi hong tung ding hi, ci-in Kha Siangtho sawlna tawh a genkhol hi. (Tua kialpi pen Klaudias in Gam uk Kumpi a sep laitakin a tung hi.)\nTua lai-a om thu um mite in amau hihzawh zah ciat hanciamin Judea gama om thu um mite kiangah huhna a puakna ding uh a vaihawm uh hi.\nAmaute in huhna ding sum a kaihkhop khit uh ciangin pawlpi upate tungah a na piak dingun Barnabas leh Saul a puasak uh hi.


timestamp: atn

url: =Interview with Pa Suan Pau (Hornbill Enterprises Co., Ltd.) :: ZOMI DAILY\nposted on 8 April 2012 at 11:35 pm Lomkholna: Article, Interview\nInterview with Pa Suan Pau\nZomi leh Zogam ading ih muan leh ih suan mahmah ahi PA VUNGH SUAN PAU Managing Director of Hornbill Enterprises Co., Ltd. Tedim, Zogam Lungdambawl leh Kumthak hun sungJapan ah hong zin thei ahih man in Zo Leen Taang tawh anuai a bangin holimna ki nei thei hi.\nZLT – Papau na min ka na zaza uh aa, tun na mel kong muh theih uh nuam mahmah ungh. Cisaisai leng na tangthu atom thei in nong gen ding ut si ungh e!!\nPAPAU – Kei zong ih ki muh theih nuam mahmah ingh. A thuin ci leng kei pen LAILO khua mi ka hi a, Sakollam,Tedim ah ka na teng uh hi. 1985 kumin B.A (History) tawh sang ka man zawh ciang sumzon na sep limtakin ka na sem hi.\nZLT – Pa Pau tutungJapan nong zinna abang zah vei na leh bang ngimna tawh hong zin cih tawh nong gen thei ding maw?\nPAPAU – Kalai hong gen thei lua ning. Japan zinding kasawm sau vei hi na pin tutung Pasian lampi honsakna tawh ka zincil na hong suak hi mai cih ding hi. Athuin ci leng tung kong zinna pen Mawtaw vai hi sam na pinJapan gam aom Zomi te tawh ong ki muh theih ka lungdamna lian Topa tung na ko ingh.\nZLT- Tua leh na Company min tawh bang teng sem cih ko theih ding a ki lawm te nong gen thei ding maw?\nPAPAU – Athu in ci leng Hornbill Enterprises min tawhIndia pan in Fertilizer (Leiza) kawlgamah puak cih tua na sepleh Hornbill Nursing Home (Zato) tua te gel tu lian in sep lian in na nei ungh.\nZLT – Kailai Papau lung lut huai mahmah si e! Tua leh Tedim ah ZATO (clinic) khat zong nei cih na za ve ungh tua tawh kisai in tawm nong hawmsawn thei ding maw?\nPAPAU – A thu in ci leng ka tapa (Dr. Gin Deih Piang)India ah a sang kah lai in Piang aw Siavuan (Medical Doctor) nong suah leh Tedim ah Zato khat hong ni cih ka na kam ciam ngei hi. Pasian in lemsa hi ding hi ven 2008 in ka ta pa inIndia pan MD hong man thei tak pi hi.\nZLT – Tua leh Papau Zato inn ding bang cidan in gel a zang cih tawm hong gen lai ve leh!\nPAPAU – 1999 Sakallam mei katna hangin ko inn zong lamkik ding hong hih teh ka lung sim ah ih Pasian hau mahmah cih leh na khempeuh hih thei hi cih kit el cian na khat ka neih ciang tua a inn ana lam zo suak ingh. A zenzen in ka inn kang kei zen leh Zato a ding a lem lo ding tam mahmah ding cih ka mu thei hi.\nZLT – Lungdam huai mah se e Papau. Tua leh Zato tawh ki sai in Siavuan leh Siamah bang zah bangin na sem aa, cina bang zah bang lum thei cih te lung lut huai sa ungh tong gawm nong gen lai diam?\nPAPAU ua kim ten– Tu lai tak in Siavuan (Medical Doctor) 3, Siamah (Nurse) 10 leh na sem teng tawh a gawm in 30 bangin a sem uh hi. Tua ban ah a pua lam pan kah OPD ci na ni sim in 30-80 ki kal pha den in asung a lum ngiat pen 35 bang om cih thu hi.\nZLT – Papau aw kana zakna sangun thupi zaw sa ungh. Hih na sep na hangin ih mi pih te in ham phatna ngah mahmah ding cih na tel ungh. Tua banah SING HALH zong nei cih na za ve ungh in bang ngimna nei cih mipi te nong theihsak ding ut lai si ungh.\nPAPAU – Hih tawh ki sai in ih Tedim khuakim teng hong keu luat mahmah the guah tui na ngawn hong man lo in tam pi ki lamdanna hong om teh 2004 in Lamzang te gam lo ciing’h 500 val bang ka lei a, Mawtaw lam, mei, phone leh tui zong ka tung sak hi. Tua ban ah hih singhalh te a cingh dingin innkuan 4 inn lamsakin ka om sak hi.\nZLT – Kalai Papau mailam thu na mu khol mahmah cin lungdam huai mahmah sa ingh. Tua banah dam loh vai leh vai pha mawh lam ah zong ma na pang den cih za ve ungh tua tawh ki sai tawm hong hawm sawm lai ve!\nPAPAU – 1984 kum a ki pan ka mawtaw neih te tawh Tedim khuasung leh khua ta te dongah dahna kahna ah anei zolo te ka mawtaw mah tawh aki sam bangbangin ka na zang sak hi. Tuaban ah Kawlpi-Mandalay dongah zong aki sapna bangin huh na kana pia hi. Tua hi in hih na sep pen supna in ka na tuat kei a Pasian na sepna in kana ngaih sut the sum ka ki sa kei hi.\nZLT – Aw…. Lamdang na sepna hi. Tua lo adang mi piheih pih khol loh bang na sep sak aom lai a leh?\nPAPAU – Pasian heh pihna tawh Tedim khua sung a om Zum teng zong amau ki sapna tawh ki zui in huhna hong ngen te ka hih theih zahzah in na pan pih hing. Tua banah .Tedim tansawm sang (No.1) nung lam ah zong mawtaw lampi khat leh ki mawlna inn kim lei atamkim theih na ding cih na tawh set tawh ka nawt pha sak hi.\nZLT – Papau aw lungdam mahmah ungh. Hih ci bangin ihgam elh ih mipih te ading na neihsa nah un te itsik lo in nasep lianpi nong neih pen ko na ang tang mahmah ungh. Mi ngam it leh Zogam it cih pen nang hi mawk teh. Papau aw topna ding bang nong vaikhak nop aom hiam?\nPAPAU –Japan gam sung a om Zomi te’ na han ciamna uh thupi sa mah mah ingh. Hih lai pan na ngah uh pilna leh siamna te uh hun khat ciangin ih gam leh ih mi nam a ding na lian pi a sem zo ding lamet na lian pi kong neih sak hi.\nZLT- Lungdam mahmah ungh hih ci bangin Japan nong zin sung ka mi pih te kiang mah ci-in nong van aa, ho limna ih neih theih ko a ding a man pha mahmah hi. Ih biak Pasian in Zomi leh Zogam ading na ZUA LUNGTUP tui bang hong tung sak ta hen cih thu na ngen ungh.\nRev. K.L. Paubawi, D.Min., Ph.D.\nEditor, Zo Leen Taang\nPrevious: Child Development ~ T. Sawm Lian\nNext: Who are the Zomi? ~ CS Dal


url: =Kumkikna Lamen Innkuan - Khen Thumna (Azom) - Zomi Adventist Innkuan\nZawlhel leh Kiteen Maanlo.—Amaanlo kiteenna in zawlhelna maanlo piang sak hi. Amaute in si-le-sa leh amittaw zualzanna zui uh hi. Zawlhelna pen khuaval nadingin zang uh hi. Pasian’ thukham apalsat kei phial uhzongin, alang nihun vangkepna leh zia hoih thukhunte palsat uh hi. Asang ziahoih, Pasian’ gel kiteenna theihpih zolo a, asiangtho pen ngaihna leh ziahoih gamtatna lam zolo hi.\nVantung laibu sunga vantungmite’ ciaptehna ihet ngam keiding leh, kamkhat tatkhat zong tang kei ni. Pasian’ minphat nading bek mitsuan in. Lungtangin asiangtho, akisiansuah ngaihna, Jesus Christ nungzuite tawh akilawm akisangkhan pianzia, leh leitung sangin ihvantung zawsak ding hi. Alanglam panah aom thu khempeuhin asia ahi hi. Laisiangtho thukhunin asanglap ahihkeinakleh kiteenna in siangtho theilo, leh asiangtho Pasian’ mai-ah pahtawi theihding hilo hi.1\nKhangnote in si-le-sa zui lua uh hi. Tuabangin amau leh amau akipampaihlo ding uh hi. Ihngaihte’n puatham tawh baihtakin hong khih ding hilo hi. Tuhun, zawlhelna pen khemna leh\nkineihna tawh akivaihawm hia, Topa sangin Satan’ kha in nasem zaw hi. Munci tengah neihtaang theihna (common sense) kisam hinapi kizang lo hi.2\nZankim Akkhuan dong.—Luphak pen ngeina in kizang kawikawi hi. Nanih un Christian nahih uh hangin Pasian lungdam saklo hi. Lup-hakna in cidamna susia a, azing cianga nasep nadingin lungsim navak lo sak hi. Puatham siatna tawh kipawl hi. Sanggampa aw, hihbang zawlhelna apelzo dingin nang leh nang kizah takin. Topa’ minthan nading bek amitsuan nahihleh kidawm takin na kalsuan ding hi. Na mit atawsak zawlgau natna nathuak loh nadingin Pasianin Christian khatin ahong sanna phawk in.3\nZankim hun tampi zawlhelna-in azangte Satan in hong encik hi. Amit uh kihong hileh akampaute vantung mite in ciamteh ahihlam mu ding uh hi. Pumpi cidamna leh ziahoih palsat uh hi. Hih zawlhelna pawl khat pen kiteen khit ciangin hun lazaw leuh kilawm zaw ding hi. Atangpi-in kiteenna-in zawlhel hun khempeuh dinkhawl sak hi.\nZankim zankhang zawlhelna tawh hun abei sakte in zuthawl kipia nungak leh pasalte susia thei hi. Lawmtate amau leh amau vang akipiak loh uhciangin, Satan kipaak in, Pasian vang kipia lo hi. Zualzanna hangin minhoih kisusia a, Pasian’ lungkimna tawh kiteenna bawlding baih lo hi. Akiteen uhhangin zualzanna hang hi a, aki-iplahna uh abei ciangin, abawlsa uh mawhna anung phawk ding uh hi.4\nSatan in khate manin asuksiat theih nadingin azek ding na leh azat ding pilna thei hi. Mite’ kalsuan khem peuh encik a, zuihding lampi zong amah in mite ho-in, Pasian’ kammal zuih sangin ama’ kam kizuih sak zaw hi. Asia leh apha helsiam ahihmanin khangnote awk pahpah uh hi. Ama khut sungah a awk khinte pen amau leh amau dahna tawh kiliam sak uh hi. Tua hangin mun khempeuhah siatna kimu kawi kawi hi.5\nLungsimte tawh Kimawlna.—Lungsimte tawh kimawlna in asiangtho Pasian’ mai-ah athuneu hi hetlo hi. Pawl khatte in adeih zawk numeite tawh kithuah in kingaihna genin, agenthute huzaapna phawklo in, ek nusiat uh hi. Maipha angah zawkna munah kihei zelin ngaih thu genin nusia leuleu uh hi.\nTuabang lungsimin akiteennaah hong kidawk kik ding ahi hi. Hibang akitaklo lungsimin kiteen kizopna thelthang sakin, thukhunte ah kipsak lo hi. Acimtakna uhleh asiangtholo angaihsutnate uh agamtatna uhah hong kilang zel ding hi. Khangnote in a lungsim uh khihcip in, Satan in amaanlo lampi ah apialsak theihloh nadingin, akikepcing ding uh bangzahta in kisam hiam?6\nZawlhelna ah Khemna.—Mite lakah gualnek-in numei khat ie ngaihna angah hangin numei’ nu leh pa thei saklo-in agamtatna in numei tung leh ama’ nu leh pate’ tungah Christian gamtat saklo hi. Simtatna tawh numei khat ie lungsim angah ahizongin, Pasian’ tate in apulaak dinguh Christian ziadam leh lungsim kip apulaak zolo asuak hi. Laisiangtho in agen bangin thutanna leh simtatna tawh atup angah nading hanciamna-in amah angaite tungah cihtaklohna leh numei akem akhoi dingin akilawmlohna pulaak zaw hi. Tuabang nuai-ah kiteen kiciamna-in Pasian’ kammalte tawh kituak lo hi. Tanu khat nisim nuntaknaah lam pialsak, Pasian’ ngim sakna leh nu leh pate’ thupiakte azahtak losak pa in kiteenna sungah a tavuan lakna taksang lo ding hi. . .\n“Suangpek tungah Pasian’ khutme in “Gu kei-in” ci hi. Gukngaihna zangin bangzahin kiphelh tawm nuam lai ihhiam? Khemna tawh zawlhelna akizat laiteng, kihonate kikemcinga, atawpna ah theihna ahau nailo zaw penin anungciangin apiang sualin, anu leh apate kiangpanin paikhia in, ama ngaihna ah kilawmna aneilo pa khat angsungah ki-ap hi. Laisiangtho in thumaanlohna namcin mawhsak hi . . .\nHihbang khemna tawh zawlhelna leh kiteenna in leitungah khuisatna piang sak hi. Bangciang taktak susia ding, cih Pasian bekin thei hi. Mi tampite in hih khemna tawh nuntakna susia hi. Thu-um Christiante, thumanna ah akipte, leh thudangah zong atheitheite nangawnin hih alauhuai mawhnate nabawl uh hi. Amaute khensatnate ngaihsutna nangawn in khel zolo hi. Mihing lungsim thuakna leh ci-le-sa lunggulhnate tawh nungta uha, Laisiangtho in bang gen hiam cih kanlo in, Pasian tawh kizop ding kikhaktan uh hi.7\nNiamtuah ding Peelin.—Thukham 10 panin khat akipalsat ciangin niamtuah ding bek om lai hi. Numeite’ vang khatvei akiam khit ciangin thanghuai paktatnate mawhna-in mu nawnlo hi. Apaktat numeite huzaapna tulai leitungah bangzah in lian! Numei siate ie zolna tawh mi tultampi in kol-awk uha, amau leh amau kithat in, anuntakna tomsak uh hi. “Amaute khe-in sihnaah tuahsuk a, akalsuante in hell zuan hi” ci-a Topa’ thugen in maan lua hi.\nAlauhuai, akikham lampi ah lam apialloh nading un lamdungah lai kisuang napi, ngaihsutna tawh kilehbulhin, Pasian’ thukham awlmawhlo-in, leh thangpaih lak uha, lampial zawkna in nei uh hi.\nPumpi cidam in leh lungsim siangtho in akemcing nuamte in “khangno lunggulhna taisan un.” Mawhna sunga atualbialte siatna panin akipuah dingin bel takin agente mudah leh simmawh uh hinapi, Pasianin amaute pahtawi in thaman pia ding hi.8\nTahum Tuh Lecin, Khai-kha Atding.—Tahum natuhna tawh na nuntakna susia kei in. Lawm nateelna ah loptop kei in.9\nTahum theh nadingin hun nazatna tawh nakhan tawntung ana sakding khaici na-at ding hi. Nai khat sung loptop ngaihsutna leh mawhna sungah lutna in lampialna hong kipan sak hi. Khangno\nhunkhat bek nangah hi. Aman nei in hun zang in. Hunkhat na nawk khit leh kileh kik ding om nawnlo hi. Pasian tawh kizop ding anialte in mawhna sungah alut dingin khensat uh hi. Pasian in khangno khempeuh hong sittel hi. Note sangin akhangham zawte’ huzaapna awlmawh lohna leh zahtak lohna lim nalak uh hi. Na mawhnate ki-awnghawh in na om uh hi. Ahizongin hihte in ahoih gamtatna panin hong dalzo tuanlo ding hi. Nitawpni thu hong kisit ciangin na ki-awnghawh thei tuan kei ding hi.10\nThu-umlote Tawh Christiante Kiteenna.—Thu- umlote tawh Christiante akiteenloh nading Pasian’ hilhna awlmawh lohna in leitung zeel hi. Pasian it a, akihta mi tampite in ciangtan aneilo Pasian’ pilna ateel uh sangin amaute’ lungawnna zui zaw uh hi. Hih leitung leh ahong paiding vantungah nopsak nading leh nupa kopte dam nading ahi Pasian kihtakna pampaihin, amittaw\nci-le-sa makaihna zui in, ki-uk sak uh hi.\nPasian’ thu akin numei pasal tampite in alawmte, meeltheihte leh Pasian’ nasemte zolna bilhum san uh hi. Thuhilhna pen mite’ sungthu kawnlawhna in ngaihsun hi. Deihsakna tawh ahilhpa zong gal in mu uh hi. Hih khempeuh Satan’ deihna ahi hi. Amahin mite bum a, alunggulhna uh in khuhcip hi. Ngaihsutna nangawn in lunggulhna ukzo nawnlo hi. Asiangtholo si-le-sa zongsatna sungah kia-in, akhanlawh ciangin gentheihna leh matna thuak ahihlam phawk pan hi. Hihin, ngaihsut mawkmawk thu hilo hi. Apiang takpi thu ahi hi. Pasianin aphalloh kipumkhatna pen Pasianin siangtho saklo hi. 1\nPasian’ Thupiakte Telnop.—Tanglai Israel mite’ kimah aom milim biate tawh akiteenloh nadingin Pasian in thupia hi: “Amaute tawh kiteeng bek thamlo in, na tanute uh zong amaute adingin na mokhak keiding uh hi. 62Atanute uh zong mo in nala keiding uh hi.” Ahang zong na pia hi. Mongneilo pilna anei Pasianin tua kiteenna panin apiang ding thu thei khol hi: Keimah ahong zuihna panun amaute in natate uh lampial sak ding hi. Amaute in pasian dang bia ding uha, note tungah Pasian’ hehna asosakin note ahong susia ding hi.” “Ahangin, note in Topa adingin asiangtho mite nahi uha, Ama adingin na Topa Pasianin leitung maitangah aom mite lakpanin note teeltuam ahidingin hong samkhia zo hi” . . .\nTuabangin, Laisiangtho Thak in thu-umlote tawh Christiante akiteen ding nakham hi. Sawltak Paul in Kawlentu pawlpi alaikhakna masa sungah: “Zi in apasal anuntak laitengin thukhamin suakta saklo hi; ahihhangin apasal si leh pasal dang tawh ateen theih nading Topa sungah suahtakna anei hi, naci hi. Alaikhak nihna sungah: “Thu-umlote tawh akikimlo hakkol na puakhawm kei un: ahangin thudik in adiklo tawh bang kipawlna nei hiam? Khuamial in khuavak tawh bang kipawlna nei hiam? Christ leh Beliel zong in bang kipawlna nei hiam? Thu- umpa in thu-umlo tawh bang kipawlna om hiam? Pasian biakinn in milim tawh bang kipawlna nei hiam? Note in Pasian’ teenna biakinn nahi uh hi. Topa in: “amaute sungah kateeng dinga, amaute in ka mite hiding uh hi. Keimahin amaute’ Pasian ka hidinga, amaute zong Keima mite hiding uh hi. Tua hia, amaute kiang panin hong paikhia un. Asiangtholo nate lawng kei un; tua hileh Keimah in note kong saang dinga, note adingin Pa ka hiding hi, note in zong ka tanu ka tapate na hiding uh hi, Vanglian Topa in ci hi.”2\nHun maanlo leh akituaklo kizopna hangin leitungah Pasian’ hehna tung hi. Hih tawh kisai-in Laisiangtho in akicianlo-in khuavak hong pialo hileh tulai a khangnote’ paulapnate kimawhsaklo ding hi. Laisiangtho in apicing ngaihsutna, kammal, leh gamtatna hong sianggen khin hi. Pasian’ thu in khe adingin khuavak hia, khangnote-in lampial nadingin paulap om thei nawnlo hi. Khangnote in tua laibu thudot bawl le-uh Pasian’ lampi panin pial khialo ding hi.3\nPasianin Thu-umte leh Thu-umlote Kiteending Kham hi.—Akikham lampi atawn dingin Pasian’ mite kisin kei hen. Thu-um leh thu-umlo kiteenna Topa in kham hi. Apiangthaklo lungsimte in ama’ utna zui-in, Pasian awi loh kiteenna bawl uh hi. Hih thu hangin numei leh pasal tampite in leitungah lam-et bei leh Pasian lo-in om uh hi. Lungtup hoihte si a, Satan’ thaangah awk uh hi. Si-le-sa deihna azuite-in hih leitung mahmah ah zong gahsia a-atding uh hi. Akha nuntakna zong atanlawh ding uh hi.4\nThumaan zui akisate in thu-umlote tawh akiteen hangin Pasian’ deihna tuancil uh hi. Tuahangin Pasian’ pahtawina ngah lo-in, kisikin khuisa ding uh hi. Thu- umlote in gamtat hoih aneih uh hangin Pasian piak gupna asanloh manun kiteenloh ding mah ahi hi. Thu- umlote gamtatna in ukna anei khangno mihaupa acih bangin “na khat na kisam lai hi” cih ding hilai hi.5\nSolomon Limlahna.—Neihgil aneilo, mizawng 64daaipamte in Pasian’ santheih dingin nungta uha, leitungah aman nei in leh vantung minphat nadingin nungta uh hi. Ahizongin Satan in ama ngimna atangtun sak nadingin kiteenna zang hi. Mihing tawm khat bekin gualzawhna tawh tuabang awkna panin suakta zo uh hi.6\nSatan in thumanna hangin apiangding thu thei hi. Kumpi ahihna tawh Solomon amaancil lai-in apilna, athupha piakna leh adiknate hangin minthang mah mah hi. Amah in apualam huzaapnate hong sungtum pih a, Pasian’ thukhunte nuaisiahin Pasian tawh kikhen khia hi. Galpa in hih hanciamna ah gualzo hi. “Solomon in Egypt kumpi tawh kipawlna nei a, Pharoah kumpipa tanu zi dingin la-in David’ khuapi ah hong ciahpih hi.”\nLawki gamte tawh kipawlna bawlin, tua kipawlna akip nadingin milim bia kumpipa’ tanu tawh kiteeng hi. Solomon in Pasian’ piak nate tawh amite siangtho a akepcing nasep hong nungngat hi. Hih Egypt kumpipa’ tanu kikhel khaleh, cih lametna-in mawhna bawl nading paulap kician hilo hi. Gamdangte kiang panin na kikhen khia ding uh hi, ci-a Pasian thupiak palsat in, ci-le-sa kumpite tawh hong kipawl hi.\nPasianin Ama hehpihna tawh tawlno sung hih mawhna humcip sak hi. Solomon’ zi hong kikhel sam hi. Kumpipa in apilna tawh siatna ahong lutna lampite acin ding ahi hi. Ahizongin pilna leh vangliatna ahong paina anak mangngilh hi. Ahoi-na in ngaihsutna kheng-in hong khangto hi. Amah leh amah hong kimuang a, Pasian’ ngimnate ama’ lampi tawh sepkhiat hong sawm hi. . .\nThu-um Christian tampite in Solomon bangmahin Pasian aneilote tawh kiteen ding lungngai thei uh hi, banghang hiam cihleh, siatna lampi azuante adingin phattuamna om ding hi. Ahizongin amau leh amau awkin, guallel uha, aupna siangtho, athukhunte uh khahsuahin, Pasian kiang panin kikhenkhia uh hi. Kalsuan khial khatin adang kalsuan khial khatah manawh hi. Atawpna ah amaute akhih kol panin suahtak nading lam-et beina ah kikoih thei uh hi.7\nPaulap—“Biakna Kin Bilbel Hi.”—Christian ahilo bek hi, biakna kin bilbel, cih paulap pen Pasian anei lote’ ngaihna-in kizang hi. Thu-umte lampanin mi sawm lakah kuate in ahoih kiteenna in pianglo hi. Pasian mai- ah kamciam akipiak khit phetin khalam nuntolhna kipan paha, khalam tha kiamin, thuman kulhpi khat pan khat kisatkham-a, asawtlo-in anih un Satan dial nuai tunguh hi. Leitung mopawi gualnopna-in lungsim, upna, leh thumaan zogawp hi. Innkuan thak sungah thunget hun kizahtak zo nawnlo hi. Mo leh mopipa in amau leh amau akiteelna tawh\nJesu anawlkhin uh hi.8\nThu-um zaw sungah Kikhelna Masa.—Thu- umlopa in akipatcil in biakna langpanna lak khia lo hi. Ngaihsut dingin Laisiangtho thumaan akilah ciangin “Ka hihbangin hong kiteenpih hilo nahi hiam, hong nawngkai sak kei in. Na upna nong pulak kik leh abuai nuam hiteh kong ciding hi” cita hi. Upna anei zaw lamin upna thu agensialin upna neilo zaw pen gilo a, anawngkai sak tawh hong kibang hi.\nThu um zaw lam penin ama’ teelna tawh hih kipum khatna apiang hi a, kilungkim sak ding hi, cih hong hita hi. Akimangngilh bawl nadingin lawm le gual tawh kithauhna hong thupi sak hi. Acil in hihbang gamtatna hoih sa samlo hi, ahizongin thumaa.n lamah damdam in ze-ol semsem hi. Upna pan muanlahna tawh kibilkhek a, khatvei lai-a upna khauh hibang, bangci in kikhel hiam, cih ngaihsun theilo uh hi. Pillo kiteenna in bangzahta in kikhel sak hiam?9\nLeitung tawh kipawlna kipatding lauhuai hi. Khangno numei leh pasalte’ kiteenna in biakna gamtatna leh kimanna abeina ahihlam Satan in zong thei siam hi. Hunkhat sung biakna ahanciam teihangin amau hanciam- na mahin langpanna khangsak a, lampial sak hi. Khatvei lai in upna leh lam-etna kikup nuam asak ngei hangin, thu-umlo tawh kikhihna in thumaan thutak upna satkhia a, Satan in alungtang sungah muanlah ta hi.10\nVantung Nopsakna Khahsuah.—“Akilung tuaklo mi nih apaikhawm theiding hiam?” “Bangbang thunget ding minih akilungtuakin vantung Ka Pa in amaute adingin avaihawm sak\nding hi.” Khat in ki-apnaah kipum khatin, adang khatin, awlmawhlo; khat in tawntung nuntakna lampi zongin, adang khatin lamtan zau sihna ah pai nuam hileh Pasian’ in akamciam bangci piak theih ding hiam?\nMi za tampite in Christ leh vantung nawlkhinin apiangthaklote tawh kiteeng uh hi. Christ ie itna leh hong ompihna-in manneilo lua ahihmanin mi maimai tawh kithuak ding alunggulh zaw ihhikha ding hiam? Honpa aiplah theilo khat deihna tawh vantung nopsakna nusia zen ding ih hiam?11\nThu-umlo khat tawh kizawpna tawh Satan’ mun nazuan hi. Khasiangtho na dahsak a, Ama’ hong dalna na hemkhia hi. Tawntung nuntakna adingin nagalsimna ah tuabang gal tuam ado nuam mah na hi hiam?12\n“Thu-umlo kapasal in ka upna ahong pial sak ding hiam? Pasian itlo-in gualnopna azong zaw pa hilo hiam? Ama’ gualnopnaah hong kalsuan pihding hilo hiam?” ci- in kidong in. Tawntung nuntakna lampi in keen in, suangtum tam mahmah hi. Khalam khualzinna atuantual sakdingin vangik kisuan beh kei in.13\nKhuamial Avenlohna Inn.—Lungtangin mite’ itna lungulh hi. Hih itna-in Jesus itna aluah ding zahin thahat zolo, siangtho zolo, manpha zolo hi. Zi in nisim sepna, leh nuntakna ie dahna amaingat dingin Christ’ sung bekah pilna, tha, leh hehpihna mu ding hi. Amah in ama’ tha leh ama’ lampi dingin Jesu aneih kul hi. Leitung lawm khat peuh tungah anuntakna apiak ma-in anuntakna Jesus tungah pia masa hen. Lungnopna maan angahding te-in, aneih leh asepna khempeuh ah Vantung’ thupha ngah masa hen. Pasian’ thu manlohna in lungtang tampi leh innkuan tampite gentheihna tawh kidim sak hi. Ka sanggamnu aw, khuamial avenlohna inn ah nateen nop keileh Pasian’ gal tawh na nuntakna gawm kei in.14\nChristian’ Ngaihsutna.—Biakna thukhunte ahong kisittel ciangin Christiante in bang bawlding uh hiam? Etteh tham acing dingin, “Keimah in apilvang Christian ka hi hi. Nipi kal khat ani sagih ni-in Laisiangtho Sabbath ahi hi. Eite upna leh thukhunte in mite tawh ki aihual theilo hi. Tuabang mite tawh lungnopna kingah lo ding hi. Akicing Pasian’ deihna kazuih ding leh leitung tawh ka kibang kei semsem dinga, Jesu’ lim ka sun semsem ding hi. Christ ie ithuaina mu lo, thuman ie hupna nei loin na om leh, leitung na iplah dinga, Pasian tawh kisai nate na iplah zo kei ding hi. Kha thute Kha tawh kithei thei hi. Kha thu theihna naneih kei leh, Pasianin ahong teelna ahang natel keidinga, Topa’ na nasem zo kei ding hi. Biakna tavuan na awlmawh kei ding hi. Na lung anop keiding hi, Pasian in apiak khalam bilvuhnate zong na haza keiding hi. Biakna upna ah natangsuah ding hi. Na khuamuhna akikhel ciangin Pasian’ hong sapnate na telsiam ding a, na Honpa hong itna na puasiam dinga, na kizopna akipuah pha ding hi.”\nThu-umpa-in Christ tungah kipiak khiatna nanei dinga, khahsuah dingin tawntung nuntakna pammaih asa ta ding hi. Leitung ateel khat tawh na kipum khat sangin pasal neilo in na tolten nuam zaw ding hi. Amah in Jesu na neihna singlamteh lampi panin hong pial sak ding hi.15\nAmuanhuai Kittenna.—Christ bekah amuanhuai kiteenna na lam thei hi. Pasian itna tawh mihing’ ki-itna anaipen in hong khih sak ding hi. Christ kumpi amaanna mun bekah athuk, amaan, angkhuat lohna piang hi.16\nKiteen Khit Ciang Khat Kikhel leh.—Pianthakna aneilopi akiteenpihte-in alawm tungah akhauh zawin thu amaan ding kisam hi. Kizopna peuhah gentheihna leh haksatnate atung ahizongin Pasian’ hong ngetnate amasa penin koih ding ahi hi. Itna leh ziadamna tawh Pasian muanna-in thu-umlo zaw te huzaap thei pen hi.17\nHILHDING AKISAP CIANGIN\nLaisiangtho pan Hilhna La in.—Pasianin aphuh hih kiteenna pen angsungkhuatna lungsim tawh neih ding hilo hi. Kiteenna aneih sawmte in thungetna leh lipkhatna tawh athupina kan hen. Pasian deihna tawh kituakin kavaihawm hiam, cihzong Pasian’ makaihna zong hen. Pasian’ kammal in hihthu ahilhnate sittel in. Laisiangtho’ deihna tawh kituak kiteenna bek Vantung in pahtawi hi.1\nLungsim pilvang tak leh thudik takin ngaihsut ding akisap leh hih kiteenna vai mah ahi hi. Laisiangtho thuhilh ding akisap leh zong minih pum khat suahna thu hipah hi. Ahizongin tuhun\nkhuahun ah zawlgau leh lunglen vaite kimakaih sak zaw uh hi. Tua in siahna ah hong makaih hi. Hih thu ah khangnote in pil zolo leh teitang takin ngaihsun zolo uh hi. Amaute adingin kiteenna in bumna tawh kibang hi. Pasian tungah ki ap lo uh hi. Amaute ngaihsutnate kolbulh bang a, mi khat peuhin anawngkai sakding patau bang kekin thu-im in kalsuan uh hi.2\nMitampite in alauhuai suangkil lakah vaikuan uh hi. Tembaw ahawl ding neilo in, huhna apia nuamte zahpih uh hi. Amau leh amau akimakaih tawm zoding kisa uha, a upna leh alungnopna tembaw suang tawh kitaih sak uh hi. . . . Laisiangtho ateldot kei uhleh amaute leh midangte tu leh mailam lungnopna uh asuksiat sakding khialhna lianpi bawl kha ding uh hi. 3\nAmaan Khensatna Ngah nadingin Thungen.— Numei pasalte in ni khatin nihvei ta thunget zongsatna anei uhleh, kiteenna thu angaihsut uh ciangin li vei ngen uh hen. Kiteenna in\ntu leh ahong paiding vantung nuntakna a huzaap leh a konlawh sak thu ahi hi.. .\nTuhun a mi atamzawte kiteendan in nitawpni hunte lim khat hi hi. Numei pasaltein ngawngkhauhin vaihawm uha, vantung nangawn nilkhia uh hi. Biakna in amaute kiteenna tawh akisai lo zahin nawlkhin uh hi.4\nZualzan Lawmngaihna-in Thuhilh Zalo.—Mi nih hong kitheihneih uhciangin khat leh khat zualzan kingaihna hong nei uha, thudang lading, midang mu thei nawnlo uh hi. Ngaihsutna bingin, thu-khenna mittaw hi. Thuhilhna khat zong pom theilo, amaute thuakna bekmah mitsuan uh hi. Apiang ding thaman mu zolo hi. Pul natna bangin amaute zualzan kingaihna in amute bum in, khawlhun nei thei lo uh hi.\nAkim apama mite leh amau tawh akisai innkuan nihtein khantawn dahna tawh vaikhum dinga, cihmawh pih khading uh hi. Ahihhangin thumna leh hanthotnate amawkna suakta hi. Tuabang kipum khatna tawh Pasianin kimanna anei nuntakna thupha apiaktheih khempeuh susia ta hi. Ngaihsutna leh kizolnate ki awlmawh lo hi. Thuakna theihna ahau numei pasalte thuhilhnate in zualzan kingaihna ie khensatnate hangin phattuamna pia zolo hi. Biakna vai khempeuhah lungtunglo bek thamlo-in thunget ding zong tha ngah lo uh hi. Amau gel kipum deih uh a, nuntakna tawh akisai lo zahin tavuan lakna khempeuh kin lo uh hi.5\nKhangnote’n Uhamte’ Pilna, Theihna Kisam.— Kiteenna panin gentheihna tampi apianciangin, bang hangin khangnote pil zolo uh hiam? Uhamte’ pilna leh thuaknate’ banghangin kisam salo lai hiam? Sumbawlna ah numei pasaltein kidawmtakin kalsuan uh hi. Sumbawlna khatpeuh tawh kizop ma-in, tua nasepna adingin kiginkholh ahi hi. Tua nasepna adingin hun, sum, leh kantelna tampi bawl masak ahi hi. Tua hileh supna kipelh thei ding uh hi.\nKiteenna aladingte in bangzahta in kigin kholh ding kisam hiam? Mailam nuntakna leh khangtampi asukha ding ahi hi. Tua hinapi-in, kiteenna vai ah ciamnuihna, zualzanna, mittawtna, leh\nngaihsut khinkhaina neilo uh hi. Ahang dang om tuanlo hi. Satan in leitung susia in, mihingte hong genthei sak nuam a, hih thu tawh hong bum ahi hi. Leitung gualnopna tawh ngaihsutna apicinglo mitein ahong tungding vantung nopsakna tansak hi.6\nPicing Nu leh Pate’ Thukhenna Manpha.– Nu leh pate thuhilhna tawh kizawitawn lo-in naupangte in amaute duh leh dahnate akin zawk tuak uh hiam? Mi pawlkhatte in nu leh pate’ thuhilhna ngaihsut masakin zong neilo uh hi. Angsung lunggulhna in innkuan ki-itna kong khak tan hi. Hih thu ah khangnote in khanlawh ding kisam hi. Thukham 5na bekin Pasian’ kamciam nei hi. Lawm ngaihte’ thu mangzaw-in nu leh pa’ thu kizahtak lo hi. Nu’ thu zahpihna, pa’ kinna zahtak lohna in khangno tampi takte adingin mawhna in kiciamteh hi.\nHih thu ah akikhial pen thu in, theihna leh thuakna atawm lai khangnote kingaihna kinawngkai sak kei hen, cih ahi hi. Lampi tuamtuampanin etding akisam thu ngaihna ahi hi. Midangte thuaknasa leh innkuan nihte vai khempeuh khinkhaina kisam mahmah hi. Hih thu pen mitampite in zangkhai ngaihsut hi. Pasian leh Pasian azahtak nu leh pate’ thuhilhna ngai un, khangnote aw. Hih thu adingin thungen un.7\nPasian Zahtak Nu leh Pa Tung Kingam un.— Pasian azahtak nu leh pa naneih leh amaute thuhilhna zongin. Na lametna leh na sawmnate pulaak in. Amaute thuakna-in ahilh thute sin in.8\nTate in nu leh pa tawh kithei siamin, anopna leh adahna uh kikup pih thei leh, atuak khakding lungnatnate kipelh theiding uh hi. Bang lampi maan hiam, cih abuai uhciangin nu leh pa tawh kikamkum uh hen. Pasian akihta nu leh pate in aphulkhak dinguh lauhuainate genkhol theiding uh hi. Christian ahi tate in leitung thuphate sangin Pasian akihta anu leh apate’ itna leh tate atheihsiamna iplah zaw ding uh hi. Nu leh pate in tate thuakna theihsiam pihin, Pasian’ makaihna leh dalna angah nadingun thu ngetsak ding uh hi. Thamlo-in, nu leh pate in aciampel ngeilo Lawmpa leh Thuhilhpa kawkmuh den ding uh hi.9\nNu leh Pa-in Khangnote’ Kingaihna Lamlak.— Nute pate in tate lawmngaihna vaiah tavuan nei uha, tate tawh akituak lawm zonsak ding uh hi. Amaute thuhilhna leh gamtatna tawh leh Pasian’ hehpihna huhna tawh tate aneulai pek panin agamtatuh suih sak ding hi. Asiangtho, mipi acingding, leh ahoih leh amaan alunggulh theidingin pantah ding uh hi. Kibatpih in kibatpih kaizawn in, deih kibang uh hi. Thumaan leh sianthona leh gamtat hoih nate a iplah dingin aneulai-un hilhding uha, agol ciangun tuabang zia le tong aneite mah hong zong ding uh hi.10\nIsaac’ Limlahna.—Nu leh pate in tate lungnop nading vaihawmding mangngilh ngeilo ding hi. Isaac in apa’ khensatna azuihna pen aneulai-a thumang dinga akipattahna hang ahi hi.11\nLeitung thupha apia ding gaam tawh Pasianin Isaac thupha pia hi. Kum sawmli aphak ciangin apa in Pasian akihta asilapipa sawla ama’ ziding avaihawmna leh akhensatnate Isaac in mang hi. Tua pan ahong piang kiteenna in, Laisiangtho in akigen mah bangin, innkuan sung nopsakna piang sak hi. “Isaac in anu Sarah ie buk sungah Rebekah hong paipih a, amah in Isaac zi hong suak hi. Isaac in it mahmah a, anu asih khit ciangin Rebekah hangin hehnepna ngah hi.”12\nApil Nu leh Pate in Ngaihsun.—Nu leh pate in tate ngaihsutna donglo-in a innkuanpih ding laksak ding uh hiam? Ahihkei leh tanu tapate in nu leh pa dong masa lo-in alawmding ateel ding hiam? Hih kalsuannate in nu leh pa lungnop nading leh asuan leh akhakte itna angah nading uh abuaisak thei ding hiam? Tuabang tapa in, nu leh pate thuhilhna leh ngetna awlmawh lo-in ama’ thu-in akhensatna tawh akalsuan ding hiam? Kong geninah, Hilo ding hi. Tuabang tawndan pen thukham 5na in deihlo hi. “Pasianin ahong piak leitungah nakhansau nadingun na nu, na pa nazahtakin.” Hih kamciam tawh kithuah thukhamah Pasianin Ama’ thu amangte tungah akamciam peel ngeilo ding hi. Tate deihna aomlopi in nu leh pate in alawm ding uh teel sak ngeilo ding hi.13\n(Khen Thumna zota hang ei, zom lai ni maw lawm!)\nPrev post 3. Innkuan Pihding Teelna\nNext post AH 5: Tavuan Puakim (Azom)


url: =Alian pen Kipumpiakna - Zomi Adventist Innkuan\nAbraham in Pasian hopihna atelzak mahmah laitakin khuavak nailo hi. “Abraham aw, na it mahmah khat bek na neih na tapa Moriah mualte lakah kong lahna munah hong paipih inla kithohna, biakpiakna-in hong pia in.” Gen. 22:1,2. Hih ngetna azak ciangin Abraham acii lingin akhuasik mul tho hi. Isaac tungtawnin minam lian piang ding hicih zong Pasian in gen khin hi. Sarah in teeknung vuainunga aneih tapa tungah Abraham in alamdang lametna te nei hi. Pasian in tua banga hong nget ciangin banghangin hong ngen hiam cih atelloh hangin a thu man dingin hong khensat hi.\n1. Isaac’s ta’anga biakpiak nadinga kizang ganhing in kua limciing hiam?\nJohn 1:29. A zing ciangin Johan in ama __________ Jesuh hong pai a muh ciangin, “En un, leitung mawhna a lakhia Pasian’ Tuuno hih lai-ah hong pai hi.\nRom. 3:23. Mi khempeuh __________ ciat uh a, a hong honkhia Pasian tawh kigamla uh hi.\nRom. 6:23. Bang hang hiam cih leh __________na in thaman hong piak pen sihna hi a, ahi zongin i Topa Jesuh tawh i kipawl manin Pasian’ hong piakkhong pen nuntak tawntungna ahi hi.\nHeb. 9:22. Thukham kizatna sungah na khempeuh sisan tawh kisian’suah a, sisan a kiluan’sak khit ciang bekin __________na kimaisak thei pan hi.\n1 Corin 15:3. Kei tungah a hong kihilh a thupi pen note tungah ka hong gensawn a, tua in: Lai Siangtho sungah a kigelh mah bangin eite’ __________na tangdingin Khrih hong si-in\n1 Peter 3:18. Khrih mahmah zong note-a’ dingin si a, Pasian’ kiangah hong tun’pih theihna dingin mihoih khat pen mihoihlote’ __________na hangin khatvei a si hi. Mite in ama leitung pumpi that a, ahi zongin Pasian in kha nuntakna a pia hi.\nRev. 14:6. Tua ciangin leitungah a teng mi namkim, pau namkim a zang mite tungah a __________ Lungdamna ding Thu gen ding a nei vantung mi khat vankim lai-ah a leeng ka mu hi.\nJohn 3:16. Pasian in leitung mite hong it __________ ahih manin ama Tapa a um mi khempeuh si nawnloin a hin’ tawntung theihna dingun a Tapa neihsun a hong piak dongin a hong itna a hong lak hi.\nActs 16:31. __________ in, “Topa Jesuh um in. Tua hi leh nang leh na innkuanpihte in hotkhiatna na ngah ding uh hi,” ci-in a dawng uh hi.\nJohn 1:12. Tua bang hita se leh ama thu ngai-in amah a um mite khempeuh tungah Pasian’ tate suahtheihna ding thu a pia hi.\nActs 3:19-20. Tua ahih ciangin na mawhnate uh hong sawpsiangsak theihna ding, Topa kiang panin a hong pai lungsim nopna hun na ngah theihna ding uh leh note-a’ dingin a sehsa Jesuh Khrih a hong __________ dingin na mawhna uh kisik un la, Pasian kiang zuan un.\n1 John 1:9. Ahi zongin Pasian kiangah i mawhnate va pulak lehang, amah citakin thuman ahih manin, i mawhnate hong maisakin i hoihlohnate khempeuh hong siangsak ding hi.\nKipulaak-a thuumna pen kisikna kammal hi. Kisikna maan taktak in, mawhna hangin dah-a mawhna taisan-in mawh nonlohna ahi hi (Pro. 28:13).\nJohn 3:7. Tua ahih manin, ‘Na __________ ding ahi hi,’ ka hong cihna hangin lamdangsa kei in.\nJohn 14:17. Leitung mite in tua Kha Siangtho mu __________, thei __________ uh ahih manin sang __________ ding uh hi. Ahi zongin note sungah tua Kha Siangtho hong omding ahih manin note in na thei ding uh hi.\nPhil. 2:13. Bang hang hiam cih leh note in utna __________ na neihna ding uh leh ama deihna na zuihzawhna dingun note sungah Pasian in a tawntungin na a hong sem ahi hi.\nPhil. 1:6. Note sungah hih nasep hoih a hong __________ Pasian in Jesuh Khrih hong paikik hun ciangdong, mi cingtaak na hihna dingun hong huh ding hi, ci-in teltakin ka thei hi.\nIsaiah 53:6. Eite khempeuh in tuu __________ lam i khial khin a, eite khempeuh eimau san ciatah i pai khin hi. Topa in eite khempeuh’ mawhnate ama tungah a suan hi.\n2 Peter 3:2. Tanglai peka kamsang siangthote’ thugen kholhte leh note lakah sawltak na a semte in Topa leh Honpa’ thupiakte a hong gensawn uh thute na phawkkik ding uh ka deih hi.\nMatt. 7:7. “Ngen un; na nget uh leh hong kipia ding hi. Zong un; na zon’ uh leh na mu ding uh hi. Kongkhak na kiu un; na kiuh uh leh hong kihon ding hi.\nJohn 13:35. Note khatlekhat ki-it le uh cin keima __________ na hihna uh mi khempeuh in hong thei ding uh hi,” a ci hi.\n2 Cor 5:17. Tua ahih manin mi khatpeuh, Khrih tawh a kipawl ciangin mi thak suak a, a mi lui ngeina bei-in a mi thak ngeina a neita ahi hi.\n1 John 3:22. Ama thupiaknate zui-in ama lungkimna dingin gamta ihih manin ama kiang panin i nget peuhpeuh i ngah hi.\nRom. 12:2. Leitung mihingte’ gamtat bangin gamta kei un la, na lungsim uh kikheelin Pasian kipuahpha sak un. Tua hi leh a hoih nate bang hi a, bangte in amah lungkim sakin, bangte a kicing hiam ci-in thei-in Pasian’ deihna na phawk thei ding uh hi.\nActs 1:8. Ahi zongin note tungah Kha Siangtho hong tun’ ciangin vangliatna tawh na kidim ding uh a, Jerusalem khuasung, Judea gamsung, Samaria gamsung, leh leimong dongin note in keima thu na gen ding uh hi,” ci-in a dawng hi.\nEph. 6:18. Kha Siangtho tawh kopin a tawntungin Pasian kiangah na kisapna khempeuh uh ngenin na thum un la, tatsat loin Pasian mi khempeuh-a’ dingin thu na ngetsak un.\nPhil. 4:13. Khrih in a hong piak __________ tawh hihte khempeuh nawkzawhna ding thahatna a nei ka hi hi.\nPhil. 4:19. A na ka sep i Topa Pasian in ama hauhna tawh kizui-in Khrih Jesuh hangin note’ kitangsapna khempeuh hong pia ding hi.\nMark 10:27. Jesuh in amaute enin, “Mihingte-a’ dingin hi zolo mah hi; ahi zongin Pasian-a’ dingin ahi mawh thu hilo hi; Pasian-a’ dingin na khempeuh hithei hi,” a ci hi.\nJohn 15:11. Note hangin kei ka lungdam theihna ding leh note’ lungdamna a cingtaak a suahtheihna dingin hih thute a hong gen ka hi hi.\nJohn 10:10. Gutate pen a gu ding, a that ding, leh a siasak ding bekin hong pai hi. Kei ka hih leh tuute a nungta maimai bek hiloin nuntakna cingtaak a neihtheihna dingun a hong pai ka hi hi.\nHeb 13:5. Sum deihluatna tawh na kipelhna dingun na nuntakna uhah kikem un la, na neihzah uh tawh lungkim un. Pasian in, “Note ka hong nusia ngei kei ding a, ka hong tamasak ngei kei ding hi,” hong ci hi.\nHeb 13:6. Tua ahih manin kimuan’na lungsim tawh hangtakin, “Topa, kei hong huhpa hi a, ka lau kei ding hi. Kua in bang hong cihzo ding ahi hiam?” ci ngam ni.\nJohn 14:27. Note tungah keima neih bang lungnopna ka hong pia ding hi. Tua ka hong piakding lungnopna pen leitung mite in a piaktheih a kiplo lungnopnate pawl hilo hi. Tua ahih manin lau kei un la, zong lungkham kei un.\nKhristiante in thu ngaihsun a khensat ding ahi hi. Zeisu in, “Tatkhiatna pen Ama tungah bangzah takin kingam-in ki ap ih hi hiam cih tungah kinga zaw hi,” ci hi (John 15:4). Paul in: “Nisim in ka si hi” ci hi. 1 Corinthians 15:31. Acih nopna ah nisim-in ama deihna khempeuh nial in Zeisu zuihna ahi hi. Zesu in, “Mi khat peuh in kei hong zuihnop leh, apumpi nial a, asinglamteh ni simin pua in hong zui tahen.” Luke 9:23. Laisiangtho in thumaan nungngat sa-in gupna kingah veve ding hi, ci lo hi. Ezekiel 18:24 sungah: “Mi hoih khat in agamtat hoihna teng khawlin, mi gilote’ gamtat bangin amin daihuai, gamtatsia te gamtat ding hong kipan leh, amah nungta paisuak ding ahi hiam? Nungta hetlo ding hi, ahoih ama gamtatna sate kiphawksak lo ding hi. Ama cihtak lohna leh ama mawhna hangin si ding hi.” Paul in zong hong gena: Ka lungkip hi ci-in a ki-um miin a puk loh nadingin kikeem hen.”1 Corinthians 10:12.\nMi pawlkhat te in kambek tawh ka-um hi ci-in gamtat khiat ding kulsak lo uh hi. Ahih hangin, Zeisu in: “Topa aw, Topa aw hong ci khempeuh te vantung gam sungah tum thei kim lo ding uh hi. Vantungah aom ka Pa deih banga gamta te bek atung ding uh hi. Tua ni ciangin, Topa, Topa, kote in nang ma min tawh Pasian thuhilh hi lo ka hi uh hiam? Nang ma min tawh dawi te hawlkhia hi lo ka hi uh hiam? Nang ma min tawh nalamdang tampi bawl hi lo ka hi uh hiam? ci-in mi tampi te in hong gen ding uh hi. Tua banga hong gen uh ciangin, Note cikmah in kong thei ngeikei hi. Mawhna ahih te aw, kei kiang pan in taikhia un, ka ci ding hi.” Matthew 7:21-23 Paul in Khristian te’ ni sim nuntaakna ding agen na ah: “Tai kidem te khempeuh atai uh hangin khat bek in noptuamna angah hi cih theilo nahi uh hiam? Tua ahih ciangin note in zong noptuamna ngah nadingin na tai un.\nPrev post Sabbath Vs Sunday: Dotna le Dawnna 2\nNext post GC 17: Khuavak Ding Tangkote


url: =Gambup 2020 kitel pi ah ZNDP (khuaksilna) :: ZOMI DAILY\nGambup 2020 kitel pi ah ZNDP (khuaksilna)\nposted on 17 June 2020 at 6:06 pm Lomkholna: News, Politics, ZNDP, Zomi\nMinam Palai (Amyotha Hluttdaw) – Minam Palai Innpi (vekpi mun 224) i cih pen region le state dung zui in akihawm ahi hi. Chin State in mun 12 kingah hi. State or region dangte in zong mun 12 mah ngah uh hi. Chin State sungah constituency zui-in Tedim le Tonzang in zong mun kingah a, Tedim le Tonzang pan ZNDP party in zong adang party te tawh mun hong kidem ding hi.\nTedim ZNDP party pan Minam Innpi palai ding Pu Thang Do Tuang le Pu Peter Kam Tung Tuang te in hong dem ding uh hi.Tonzang pan Pi Ciin Sian Nuam in hong dem ding hi.Chin State sunga milip tamna township zui in MP kibehlap thei lai hi.\nMipi Palai (Pyituh Hluttdaw)\nMipi Palai Innpi (vekpi mun 440) i cih pen gambup township zui in mun akihawm ahi hi. Chin State ah township 9 om ahih man in mun 9 akingah ahi hi. Hih mun a dingin ZNDP party in zong Tedim le Tonzang pan party dangte tawh hong kidem ding uh hi. Tedim ZNDP party pan Pu Thang Lam Pau le Tonzang pan Pu Pau Sian Mung in hong dem ding uh hi.\nZogam Palai (Pyine Hluttdaw)\nZogam Palai Innpi (mun-18) i cihpen Zogam (akl) Chin state ah township 9 om ahih manin township 1 pan mi 2 ta kipuak to thei hi (2015 kitel dan). Tedim pan mi 2 mun ai ding pen ZNDP in zong adang party te tawh hong kidem ding uh hi. Tedim pan Pu Lal Muan Piang (const-1)le Pu Suan Sian Khai (const-2) in hong dem ding uh hi. Tonzang pan Pu Dal Pau Sian Sang (const-1) le Pu Mang Nun Sang (const-2) in hong dem ding uh hi.\nMinam Hluttaw Speaker le Mipi Hluttaw Speaker ding in ZNDP pan Pu Kam Kim Sing hong candidate khin ta hi. Chin State sung township tuamtuam ah zong meekuang kilui lai ding hi. Mipi thapiakna tawh Chin state ah telcing party(mun tam ngah pen party cihna) hile hang Chief Minister le Chin State Hluttaw Speaker pen ZNDP party pan hiding hi hang.\nI Myanmar gambup ah mesuai zo in telcing party (mun tam ngah pen party cihna) hile hang kumpi kingah thei ding hi. ZNDP in mun tampi ngah zo leng i Zogam/Zomi lam sang in gual tung tuang sak zo ding hi hang.\nZNDP mee ongh pia in telcing ongh ngah sak hi le uh teh mipi lung gulh na te hluttdaw ah thu ongh sungh ziahziah in a ki sam te MP te in mai zum lo tak in ngen in ongh ngah sak ding hi ungh. By CEC – ZNDP – Meik Zogam Geik Agengh!\nPrevious: Tetci maanlo pianthakna pan ~ Evan. Suangh Dal\nNext: “Zomi vive mah hi” cih vai tawh kisai ~ Pu Thangboi


url: =Zomi Media and Writers Association (ZoMWA) Zomi Media leh Laigelhte Kipawlna. - Laibu Saal\nHome > Piankhiatna > Zomi Media and Writers Association (ZoMWA) Zomi Media leh Laigelhte Kipawlna.\nZomi Media and Writers Association (ZoMWA) Zomi Media leh Laigelhte Kipawlna.\n" Laisiam Minam pan Zuunsiam Minam ah "\n" ZoMWA tungtawn in kizop diamdiamna pan Khanlawhna le Khantohna bucing Neih zawhna ding "\n(e) Laigelh siam le Thupuak nasemte' tungtawn in a khangto minam suak ding.\n1. Dr. Cin Khan Lian (President-ZoMWA),\nMob: 095101216, Office Tel: 01-216663,\n2. Sia Khampeek ( Patron- ZoMWA ),\nMob: 0047- 46824269,\nEmail: khampeek@gmail.com, zomwa@gmail.com\nah suaktatak kidong thei ding hi.\nDr. Cin Khan Lian ( Managing Director of Ar Yone Oo Co.,Ltd.)\nPu Cin Suan Mang (Treasurer of ZCD/ZNC)\nPu Steven Za Khai (Cosmo), Members of Myanmar Writers Association\nTg. Cin Suan Kap (General Secretary of ZYA Yangon)\nLia Hau Khan Nuam (Reporter of Myanmar Times Journal)\nSia Mung Thawn Khai (OM Ministry)\nSianu Cing Sian Dim (Circulation Manager of Tongsan Weekly Journal)\nSia Khampeek (Tongsan pu).\nSource : ZoMWA, Tongsan.\nItem Reviewed: Zomi Media and Writers Association (ZoMWA) Zomi Media leh Laigelhte Kipawlna. Description: Rating: 5 Reviewed By: Cinpu Zomi


url: =Ka muhpak US Gamthu pawlkhat (31) ~ Awn Za Pau :: ZOMI DAILY\nposted on 28 October 2015 at 8:00 am Lomkholna: Article, Awnzapau, Theihhuai\nNasep Sep Kawmsa Mah In Thaksuah Sak Den\nA maantakpi in ken hong siang gen mai leng, haksapi takin laisimin tan sangpi tak ih zawh hangin, nisim nai simin ih nasepna ah kizang suaksuak kei leh ih laisinnate khangham semsemin zang kei semsem leng, a kuamah tek a tam zaw in kimangngilh lel hi.\nKei mahmah tawh hong kigenteh pah mai leng, Kawlgamah engineering tawh kisai bangah sangsiate leh zumpi a design sectionte bek mah in sangkah lai a laisimte nisimin a nasepna uhah zat suaksuak loh in phamawh hi. Tua banah, a zong thuahthuah a kan thuahthuah a thei nuam thuahthuahte a’dingin ahun tawh kizui in, a khangtoto pilnate zong ki-kanbeh thuahthuah thei lai hi. Ahih hangin sang lai tawh kizom suak aa nasepnate losiah, a tamzaw in ih sanglaite kizang kim lo in a sawtteh kimangngilh ngilh ta hi.\nKa neu lai in ka pate in zu neeksul ah la khawng a sak uh ciangin nu ve! lawmlawm aw.. a dawn thei nawn kei veng e, ka theihsa hi napi’n; ci in akigen tangtang uh ka za munn thei peuhmah hi. Tua hun lai in a theihsa lawmlawm mangngilh, thei siang taktak hi leh pawh mangngilh kenteh.. ka ci kha ngei hi. A hi zongin tuhun ciangin ka pate gen bangmah kihi ta a, ih theihsa gegu zong ki-mangngilh peuhmah thei khongta hi.\nTua teng mah thei in US ah a tavuan neihna tawh kizui in laisim kikkik ding thukhun khat in guang uhhi. Mun khatkhat ah aung letmat (certificate) nei naii lo a, nasem pawlkhat bang a nasep uh sem thei in siam mahmah gegu hi tase leh, laivuansak kik tangtangin a on kei leh a nasep bang a siamsa kimlai mah tawpsak kik mawk uhhi.\nAthu khunsa a upadi uh a zui tangtang uh ahihi. Tua pen thupi kasa mahmah hi. Pilna sang tawh nasep neisate leuleu teh na nasepna tawh kisai laisin na pilnate a thak suak den ding leh a khangsak semsem dingin, nipi khat in nai tua zah peuhmah lai sim in ci in thupia hi. Pawl khatkhatte’ gentehna in zato siama (nurse) lah ahi lo mi picing lote kepna ah (nursing home) zatui piak theihna letmat kipia aa, a hi zongin a kizattheih hun ciangtan uh hi. Pawl khatkhatte kum nih in ciangtan aa kum nih a cin khit ciang in lai sin kik sak uh hi. Lai vuan sak in, a on leh kumnih ciang aa zat theih ding zatui piak theihna licence letmat thak pia leuleu uhhi. (azom omlai hi…) Agelh: Awn Za Pau\nPrevious: Tedim Khuapi ah (27 Oct 2015)\nNext: Zomi ten i ngaihsut ding thu pawlkhat ~ King Mang


url: =Chin State tuibuahpawi ah sangsia te zawhthawh thutawh lamsaksawm in buaina piang :: ZOMI DAILY\nposted on 13 April 2018 at 9:55 pm Lomkholna: Myanmar, News, Sawltak\nMyanmar, Chin State sung aom Matupi Township ah Education Department te’n sangsia leh nasemte zawhthawh thutawh Thingyan tuibuahpawi ah akihel nadingun thupia cih Zalen Thuthang te’n suaksak uhhi. Abeisa March khapek akipan Kawlte tuibuahpawi Thingyan Festival adingin ki gingkholsak cihi.\nTuabangin Thingyan Festival ah kihelding bekthamlo, Thingyan Dance alamding in sawl athuakpen sangsia, sangsiama leh sanginn zumnasem te ahihi. Thingyan Dance ah kihelnuamlo, azuilo aomleh thu kibawlding, Disciplinary Action kilading ci’n Education Department te’n thupia uh cihi.\nTuabangin Thingyan Dance ah akihel nading un abeisa kaltampisung kisinkholhna Practice Session neisak sawnsawn uhhi. Practice Session pen nikhatin nai 5 sungta sangsia, sangsiama te ki sinsak kholden uhhi.\nChristian bekbek atamzawkna Chin State sung nangawn ah Thingyan Festival pen ki limbawlsak mahmah hi.\nHihbangvai aom ciangin Chin Political Parties leh Civil Society Groups pawlkhat te’n abeisa April 2 ni in Chin State Government tungah lai khak uhhi. Tua lai sungah Myanmar Constitution leh International Labor Organization te’n zawhthawh thutawh kisawlin sepsak “Forced Labor” cihte khaam uhhi ci’n pulakna neikhia uhhi.\nMore: Chin State, Lailenpi khua ah vanlengtual bawldingvai Press Conference kinei\nTuabangin lai akikhak ciangin Chin State Government inzong thukkik uh a, tukum akipan Thingyan Festival ah zumnasem te zawhthawh thutawh kihelsak nawnkei un ci’n Township Department te zasak uhhi.\nThingyan Dance ah zawhthawh thutawh kihelding cihvai tawh kisai in alungkimlo kitam mahmah hi. Sawltak #zomidaily\nPrevious: Laitui Zato dailenbuk adum tawhding mangngilh cihvai gencianna\nNext: Malaysia ah Zomi pawlkhat te nasepna The Loaf Company ki khakcipta\nUS, Las Vegas sungteng thautawh akapgawppa kitheita, mi 50 si, 400 liam\nMigilo te’n Rocket thaupi tawh Singapore kapsawm\nTrump in geelna bangteng nei masa hiam? ~ TK Lian\nPumpi, Pasian’ minthanna dinga zang ding (Korin Masa 6:12-20)\nZAM Thupuak :: 11 December 2016\nThai ah Kawlgammi 2 sihdan kipia


url: =Beh Siampu ~ Tual Khan Suan :: ZOMI DAILY\nposted on 5 September 2016 at 11:16 am Lomkholna: Article, Politics, Tualkhansuan\nBeh siampu i cih takteh laisim mite lungsim sungah dawi biakna, dawi thoihna tawh kizom dan in kikoih a, i lungsim sungah Pasian thu tawh kituak lo bangin ki ngaihsun kha pah theih hi. A beisa hun in Zomi sungah vai khatpeuh a om ciangin innsung dongta, beh le phung vai mah kibul phuh masa hi. Dam lohna khatpeuh ah dawi thoihna a om teh, beh leh phung (phung leh tang) pan in siampu khattek kinei a, tua siampu in dawithoihna makaih hi. Pu sa, pa sa thoihna, dawi thoihna khat peuh a om ciangin beh leh phung pan a siampu makaih in a kisam bangbangin vaihawm hi.\nBeh siampu na sep pen, beh leh phung sungah damlo a om leh dawithoihna neih sak ding leh leitung ci leh sa tawh kinai zaw teng pen cidam lu damna ding, nuntak nek zonna ah daupai na dingin a kisap thupha khempeuh dawite kiangah thupha dawh sak ding cih a hihi. Biak piakna, (tu hun teh dawi thoihna i cih hi ding hi) ah ma kaih ding leh mite kha thu ah kisapte uh a kicing sak ding a hihi.\nBeh siampu pen, beh le phung sungah biakpiakna lam makaih a hih mah bangin, a mau nuntakna ding a kisam nek leh dawn, inn leh lo pen beh sung, phung sungah kidon sak in kipia hi. Lam khat pan cileng, beh leh phung sungah kha thu ah makai a hih manin gilkial dangtak in kikoih lo hi. Zu mun, sa phual ah zong zucil a lim pen, sa sin sa lung khempeuh zong a maute kipia masa hi.\nA beisa hun lai bangin beh siampu pen tu khangthak hun ah a kizat nawnloh hangin Zomi te sungah tua bang lungsim neihna pen bei thei taktak tuanlo hi. Ci leh sa vai tawh kingaih sun a hihna hang hizaw hi. I biakna a kilaih hangin i lungsim puak kilaih tuanlo mawk hi cih ding hi. Tu hun khang ah i biakna pen Christian upna bulphuh a hih bangin kha thu tawh makai dingin Siampi kinei hi (Siampu pen khanglui lai a, dawi thoih makaite cihna kammal hi). Christian biakna sungah Siampi in Pasian tawh kizopna ding leh mawhna khialhna pan suahtakna ding thumsak ding pen a mau nasep a hihi.\nBiakna kipawlna sungah pawlkhat in zong Siampi pen beh leh phung sung a kizang Siampu dan bangin bawl uh a, a mau beh leh phung te in Siampi a sep leh bek piak khiatna zong pia nuam se uhhi. Pawlpi sungah beh leh phung tam mite in zong a mau beh leh phung teng a en ding a mau beh sung pan bek Siampi deih lel mawk uh hi. Pawlpi pawlkhat khat ah a mau beh sungpan Siampi a sem te bek deihsak in midangte ciangin deidan bawl mawk uhhi.\nA taktak in beh Siampu pen a beisa hun in khua khat sunga teng khawm, behkhat leh phungkhat sungah dawi thoihna, pu sa, pa sa biakna ah makaih ding leh biak piakna a nei ding a ki nei a hihi. Tu hun a Christian thu upna sungah Siampi te leuleu pen beh leh phung sung bek a van ding hilo ban ah, beh khat in a mau beh a hih manin kineih sak ding, deih sak deuh ding hilo hi. Beh leh phung bulphuhna a hi lo pawlpi sungah beh Siampu dan in Pasian siampi te i zat nopna hangin midangte a dingin thu hoih lo suak thei hi. Tual Khan Suan\nPrevious: Obama China gam azinna ah China te’n hoihtak in na muakmello\nNext: Malaysia Bank ATM panin guta te’n sum RM260,000 gukhia thei ~ ZD


url: =Mexican President in kulhbaang bawlna man US kipia loding hi ci ~ TK Lian :: ZOMI DAILY\nMexican President in kulhbaang bawlna man US kipia loding hi ci ~ TK Lian\nposted on 26 January 2017 at 6:55 pm Lomkholna: News, Thangkhanlian, World\nJan. 26, 2017: Mexico President Enrique Pena Nieto in US President Donald Trump in US-Mexico gamgi ah kulhbaang (wall) lam ding a hanciamna a mawhpaihna thu gen a, tua bangin kulhbaang kibawl leh hong kipumkhat sak sangin hong khen zaw ding hi. Mexico in kulhbaang bawl ding kisam kisa lo a, ka gen sa bangin tua kulhbaang bawlna dinga sum beite kipia lo ding hi ci-in ka gen kikkik hi ci-in zan in Televised message tung panin gen hi.\nTrump in kulhbaang bawl ding a geelna pen Latin America gam makai dang ten zong mawhpaih uh hi. Mexico pen suahtakna khempeuh a nei gam (sovereign nation) khat hi a, tua bang a kineihna hong kizahtakpihna ding kikalh hi ci-in mai kal ciangin White House ah Trump kimuhpih ding Pena Nieto in ci hi.\nMexico in kulhbaang lamna sum beite US a piak sawm loh hangin zan zingsang in hih bang kulhbaang bawlna dingin Trump in suai na kai ta hi. Trump in, “Gam khat in gamgi a neih kei leh gam (nation) hi thei lo a, tu ni a kipanin US in a gamgi ukna (contol) nei kik ta ding hi ci hi. President Trump in a vote zon lai-in a gen bangin kulhbaang bawl theihna ding suaikai ta ahih manin leitaw lamah mihing dalna ding (physical barrier) kibawl ta ding hi,” ci-in White House spokesman Sean Spicer in ci hi.\nZan in ABC News ten Trump a interview na-ah khatam lo sungin (within months) kulhbaang bawl kipan dinga, a sum beite 100% Mexico in US hong pia kik ding hi ci hi. Trump in a vote zon lai-in Mexico panin US a gambeelte pen mibuante leh guihtheih kamtheih zuakte (rapists and drug dealers) na ci hi. Reuters news agency in zong Trump in ni tam lo sungin Middle Eastern leh North African gamte (Syria, Sudan, Somalia, Iraq, Iran, Libya leh Yemen kihel in) galtaite (refugees) leh gambeelte (immigrants) visa dalna dingin executive orders suaikai ding hi ci-in gen hi.\nTrump in Department of Homeland Security ah second executive order kici suai kai khin zo a, phalna nei lo tawh gambeelte (undocumented immigrants) state tuamtuam leh khuapi tuamtuam a Democrats party ten kumpi tung panin huhna sum a piakte uh (federal grant money) bei sakna dingin a suai a kaih ahi hi. Ahih hangin phalna nei lo a US ah gambeel hong lutte’ tate a lunghimawh luatna ding uh om lo hi. Bang hang hiam cih leh lungtang lianpi (big heart/itna lianpi ka nei hi a cih nopna) ka nei hi ci hi.\n#Zomite US gam-a phalna lai nei-a lute adingin lunghimawhna ding om lo hi.\nPhoto : Mexico President Enrique Pena Nieto\nPrevious: India in Russia tebawl “Kvadrat Self Propelled Air Defence System” laihnading Missile leisawm ~ TK Lian\nNext: India in Russia’ bawl SMERCH laihnading Rocket sitna neita ~ TK Lian\nTuangtung (Inn tungta) ~ Lengtong Pauno


url: =Malaysia ah nasep theihna Work Permit kician neilo te mat kipanta :: ZOMI DAILY\nposted on 1 July 2017 at 10:40 am Lomkholna: Malaysia, News, Sawltak, World\nMalaysia gamsung ah phalna kician neilo, Work Permit neilo in nasem “illegal foreign workers” khempeuh mat kipanta cih theStar pan kiza hi. Malaysia Immigration Department in “illegal foreign workers” khempeuh amanding in kilimthawi mahmah, “full force” tawh kuankhiata uh ciliang hi.\nGamdangmi Work Permit neilo te adingin Malaysia kumpi in E-Card ahih keileh “Enforcement Card” bawlciat un ci’n tukum February kha pekpan in azaksak hi a, tua E-card bawlhunding Deadline pen zanni Friday zankim in ahun abeita ahihi.\nZanni Friday zankim khitciangin Selangor State sung aom Kapar, Jalan Jati Kiri ah Operasi lut kipan in Immigration director-general Datuk Seri Mustafar Ali ngiat inzong Operasi ah zui cimawk hi.\nKapar, Jalan Jati Kiri aom belhbukding lamtawm in aom nasem te zankim in thusitna neipah uh a, gamdangmi nasem bekbek akigawm in mi 239 thusitna nei uhhi. Tualak ah mi 51 tepen Malaysia gamsungah naseptheihna Work Permit kician neilo uh ahih manin, kimanpah a, kumpi zumah thusitna neihbehding in ki puakhiapah uhhi.\nTua akiman gamdangmi nasem te lakah atamzaw pen Bangladesh gammi vive hizaw uhhi.\nImmigration director-general in agenna ah tua gamdangmi nasem te pen ageinai aom innsung vanzat kibawlna Furniture Factory leh Plastic Manufacturing Factory te ah nasem vive hi ci’n genkhia hi.\nGamdangmi nasem te omna “Dormitory” sungah Malaysia kumpi thunei “Enforcement Officers” te alut ciangin nasem te naki gualdimdem uh a, ataisimsawm cihbang omlo uh ahih manin kumpi thunei te’n lamdang saphial uhhi.\nTua akiman te lakpan Myanmar gammi numei khatin agenkhiatna ah hih E-card bawltheih ahun abeilam kathei khakei cimawk hi. Ka Boss pa un nasemteng adingin E-card kongbawlsak hongci a, pawlkhat in ngahkhin in angah nailozong pawlkhatmah omlai cihi. Ka Boss pa un E-card a ngahnailo te kuamah na lunghimawh kei un ci’n honggen cihi.\nZanni Friday ni in hih E-card vaitawh kisai Immigration director-general Datuk Seri Mustafar Ali in Deadline pen ki khinto loding hi ci’n Press Conference ah kiciantak leh khauhtak in genkhia hi.\nPrevious: Lamzik akan laitak anungpan in Bus khatin nawkkha himahleh amathu in thokik in zusai ah lutsuak\nNext: Australia, Melbourne ah Zomi Sushi sai kihong tading


url: =Pau Cin Hau Biakna. Gelh - Pi Luan Za Cing - Laibu Saal\nHome > Thuluui/Articles > Pau Cin Hau Biakna. Gelh - Pi Luan Za Cing\nPau Cin Hau Biakna. Gelh - Pi Luan Za Cing\nPau Cin Hau Biakna.\nTedim khua-ah Pu Kam Hau le Pu Pau Vum na kithuah a, Pu Pau Vum in Hau Zui akici innkuan pih khat na nei hi. Pu Hau Zui in tanu Nuam Dim na nei-a, amah’n Mangmu thei zeel hi. Tua hun laitakin Pu Kam Hau si khin in Pu Khaw Cin hun laitak hi a, Tedim khua inn 300 val bang pha hi. Pu Khua Cin in langva(sikkang) inn deih in Saiha tawh kheek dingin Meitei gamah misawl hi. Pasian in: “Khaw Cin in langva inn deih kei hen. Tedim khua mang ding hi. Tua thu na theih nadingun Khaw Cin’ tuangdung ka kuaitan ding hi,” ci-in Pi Nuam Dim tungah nagen khol hi. Tua hun laitakin Pu Khaw Cin pen lian mahmah, pha mahmah ahi manin amahmah zong tham loin mi khempeuh in zong muang lua ahi manin kuamah’n umlo hi. Tua ciangin Pasian in “tua thu a tangko dingin Pau Cin Hau sawl in ” ci-in Pi Nuam Dim tungah nagen kik lai hi. Tua thu azak uh ciangin: ” Khua Cin’ tuangdung, *zabo-a sah, Pasian ahi zongin kuamah’n kuaitan zo ngal ke’n teh” ci-in kuamah in um loin nuihsan uhi.\nPu Pau Vum in tapa nih, Pu Khan Lian le Pu Tuang Khaw Thang nei a, Pu Khan Lian in tapa giat nei hi. Pu Pau Cin Hau pen Khan Lian’ tapa a lina, Hau Go’ pano ahihi. Pu Kam Hau khan sung Tedim mah-ah na teeng uh a, England-te ong khan ciangin Lailui khua-ah galtai uh a, tua hun akipan Lailui khua-ah na teengsuak uhi. A nungciangin Mualbeem ah na teeng hi.\n(*zabo = khut melai dawn pan khutdawh kipatna ciang hi-a letmat 6 bang hi.)\nBy – Pi Luan Za Cing\nPu Pau Cin Hau pen aneu tung akipan kum 15 sung tawntung kumzawnin khanglui ngeina tawh biak theih khempeuh bia-in, thoih theih khempeuh a thoih uh hangin dam tuan lo hi. Khangmoi lai khat tuabangin sawtveipi kumzawnin aom ciangin amahmah zong lungkia-in kisiamawh, kiciimtakin amah le amah kikaplum dingin thaukhat tawh pai khia hi. Khuanawl a tun ciangin sakhi khat natai dihdih a, a kap leh khapah lian in ama kithah nading thautang om nawn loin sakhi pumkhat tawh ciah kik hi. Tua khit-a kipanin a hunhunin Mangmu zeelzeel a, Pasian in. ” Van le Lei a bawl Keimah Pasian ong bia-in damna ong ngen lecin damna kongpia ding hi,” ci ahi manin Pasian kiangah damna a nget leh dam takpi hi. Tua bangin amah’n damna a ngah ciangin cina dangte in zong thu ngetsak dingin sam koikoi uh a, tuate in zong damna ngah uhi. Tua ahi manin mitampi in um in anungzui uh a, Pau Cin Hau Biakna akici ong piang a, Khamtungbup ah thatkhatin gamkang bangin kizeel hi. Tua hi a, a ta upa pen a min Pasian tamsakin Sian Khaw Cin na phuakpah hi. Tua hun masaih Pasian pen mintap-a akineih lam aom diam, ka thei ngei kei hi. Tua banga dawi a na phiat ciangin dawite heh a, a bawlsiat semsem khak ding lau lua uh ahimanin a khua a tui, a beh a phung sung nangawn in langpanin lungkhamna tampi na thuak hi.\nSangmangte in sang aphuat uh ciangin lai hilh dingin Christiante mah nazang uha, kumpi sang ong phuat uh ciang inzong tuate mah nazang suakpah uhi. Tua sangsiate in, thu na mu zawdeuh uh ahi manin Pau Cin Hau laimal pen laimal tam lua ahi manin tomsak sawdeuh dingin na puahpha uhi. Propagation of the Gospel-te in a theih uhciangin Laisiangtho ineih ding ong deihsak uh ahimanin Pau Cin Hau lai tawh laikhetna bawl-in Laisiangtho khet ding ong vaihawm uhi. Tuadingin sangsia sem ahi, Sia Cin Khaw Gin,(Rev Cin Khaw Gin, Niang Khan Ciin’ pa) Sia Thang Cin Kham, (Rev Sian Cin Thang pa) Sia Pau Za Dong ( Sia Kam Khen Cin pa, Sukte beh sung pan Christian suak masa pen) le Christian ahilo, Pu Pau Cin Hau’ tapa, Sian Khaw Cin nasam uh a, Maymyo-ah nihvei va pai uhi. Mualtung thuhilhna teng zong Pau Cin Hau lai tawh 1930 kumin ong khenkhia uhhi. Ahii hangin Rev Cope in thu namu khol ahimanin Roman Alphabet mah zahding ongdeihsak zaw a, tua Pau Cin Hau’ lai tawh Laisiangtho khet dingpen na khaktan hi.\nSangmangte in lai ong bawlsak a, Zolai i neih mateng, tua Pau Cin Hau Lai kizang a, Piancit pai lai bangin lai a kikhak uh ciangin Pau Cin Hau Lai tawh na kikhak uhi. Hih lai hita leh biakna hita leh ama thu aa, a phuak tawm thei dingin Pu Pau Cin Hau pen pilna siamna nei ahi loh banah midangte pilna a etteh theih nadingin tulai bang a, Tadensa cih bang thu zak nading a omlah hilo a, a khualzin agamvak zong hi loin a neu tunga kipan adam lo den, akumzawn khat ahihi. Tua ahimanin a Biakna hita leh, a Lai hita leh a phuah tawm hi loin Mangmuhna tawh Pasian kiang pan-a angah taktak hi a, leitung-a apiang ngei lo, a lamdang mahmah khat ahimanin, hih Laipian Lai pen a mangthang lo dingin kephuai mahmah hi. Pilna i nei phial zongin mihing khuak tawh phuahtawm theih ding hilo hi. Tua bang hi leh eimi sangin, leitungah mipil tampi naom khin zo a, mi khatguak bek lai phuak tawm om cih i za ngei kei hi. Tua ahimanin Pasian piak tuam taktak hi a, seel theih ding hilo hi. Amah pen 1948 December kha-in Mualbeem khua ah si hi.\nTua hi a, eite zong nidang lai-in dawite’ teen nading-a ki-um, singsia, suangsia le munsia-a i upmawh, cik peuh, gun peuh, tuilii peuh, mual peuh i biak mah bangin leitungah biakna a tuamtuam om a, Pasian abia, milim abia, pute pate’ kha abia, bawng a bia nangawn om kici hi. Ei Christian akicite sung mahmah ah zong, i biak Pasian khatbek hinapi-in Baptist, Anglican, Roman Catholic, Seventh Day Adventist, Methodist, Presbyterian cih bangin a tuamtuam naom hi. Tua ahimanin ama phuahtawm ahilo, Pasian tungpan a, a ngah Pasian mah a bia, biakna pen ei Christiante aa mah bangin amahmah inzong damna ngah bek loin cinate, Pasian kiangah damna a ngetsak ciangin na dam takpi hi. Tua ahiciangin kilangbawl loin, i sep khawm theih nading, i ngaihsut siam ding kisam hi.\n(Hih thute kagen ciangin Pau Cin Hau Biakna zui ding, um ding, ka cihna hi tuan loin thu ahi bangbang a i theih ding kisam ka sakna hi bek a, thudang hang hi lo hi.)\nItem Reviewed: Pau Cin Hau Biakna. Gelh - Pi Luan Za Cing Description: Rating: 5 Reviewed By: Cinpu Zomi


url: =Banghang Romney Na Lel Ziam? « Nikonghong\nHome » Politic » Banghang Romney Na Lel Ziam?\nBanghang Romney Na Lel Ziam?\n2012 kitealna sung apat pan kipan en kik leang, Obama sia tha neam mama in ki mu phot hi. Kum 4 president a sep zawk ciang unemployment rate zakhen 8% bang om aa, US ii deficit tam mama, sipuazii zong upmawk bang in khangto vahuut ngawl, 2008 pan kipan Obamacare taw abuai sia 2012 theng aa, a term man kazu, zangh thei, kipan thei mama ngawl lai hi.\nMitt Romney ii din mun en leang tha lawp huai mama hi. Business man thiam mama khat hi aa, Republican ahihang blue state ci in aki ciamte Democrat state ahi Massachusetts pan hong ka to hitana democrat te zong taw ki tuiton thei tu ci in ki ngaisun phot hi. Ahihang US president suak nuam in kum 6 sung, 2 vei ahanciam zawk ciang zo ngawl hi, bang hang hi tu ziam? Jackie Kucinich le Paul Singer ii ngaisutna USA TODAY sung a at sia en tawng.\nNgam ii Sipuazi: Obama ii president a sep masak kum 3 le lang sung siipuazi kiam liang ngawl ahihang khangto vahuut ngawl hi. Ahihang, kum 4 cin nai ciang tawtawm hong khangto kik hi. Tua ahikom, Obama na asep mong zomh to le, khangto tu akipan sipuazi zong hoi zaw thei tu ci in ngam mi tam mama na um hi. Romney sia businessman thiam mama khat ahihang, khang tu akipan, Obama sepsa teng tawlnga siat in lampi thak in hong tawt pui le, koibang tatak suak tu ci sia ki son khol thei vaset ngawl ci in ngaisun uh hi.\nState 50 om sung pan atam zaw sia blue state ahibuale, red state hi siat hi. Blue state ah Republican te bangzata ahanciam uh hang democrat te zo zo ngawl aa, tasia bangma red state ah Democrat te bangzata ahanciam uh hang Republican te zo zo ngawl hi. Red state le hi ngawl blue state le hi ngawl state pawl khat om hi. Tua state te sia swing state ki ci aa, swing state te sia state lian vavan hi ngawl ahihang, aki laklaw din mun ah ding uh ahikom swing state teng ii patpui tu sia thupi mama hi.\nSwing state tam mama ii siipuazi le unemployment rate en kik in hi leang ngambup taw ettena hoi mama hi. ngambup siipuazii khang ngawl in unemployment tam mama ahihang swing state teng, atatuan in Colorado, Ohio, Virginia, Iowa ci te ah siipuazi hoi mama lel aa, unemployment rate zong zakhen 7% nuai hi siat hi. Tua ahikom swing state 8 bang a om sung pan a tam zaw na Obama hong teal aa, Mitt Romney ii lelna a piang sak thu khat hi. Tua swing state te ah Obama ii siipuazii taw kisai policy hoi ngawl hi ci a a-au hang tua state sung om mi te in a thuson te blind sa mama lel hi tuak hi.\nOhio state governor John Kasich na unemployment level Ohio sung zakhen 7% nuai a kiam suk sia Obama ii hanciamna hang zong hi tuan ngawl aa, state level sung nasepna hi lel hi ci hi. Ahihang Romney na Ohio mi te sung ah Obama hang in nasep nei ngawl tam mama hi, sipuazii hoi ngawl hi ci nasia tak a au vazak bek taw swing state Ohio ii mee nga zo ngawl hi. Ohio mi te in siipuazi le unemployment rate sang thu dang tuatuam kin zaw hi.\nRomney ii hauna: President kidem ngei theampo sung ah Romney sia ahau bel hi ngawl hi. 2004 lai Democrat pan adding John Kerry, Massachusetts panma, bang Romney sang hau zaw lai hi, ahihang Bush a lel natu thu sung ah ama hauna ki son ngawl hi. Ahau hunlam zong ki he meal ngawl, ki son ngawl hi.\nAhihang Romney ii hauna sia mihing te in son pi in nei aa, news te zong in son vazak tawntung hi. Mihing hau mama ci in ki son mun lei ahikom middle class le, mizawng te in amate akin tu, amate atu a vei tu khat hi ci in mu ngawl zaw aa, lauku, kitaku aa, mainaap thei tatak ngawl hi. Tasia bek dom ngawl primary election sung Florida ah CNN taw interview vawt lai, “A zawng mama te atu thin toi bong, amate atu atatang om lel zam, pua tu aki sapna a om le pua tu khi zam” (I am not concerned about the very poor. We have a safety net there. If it needs repair, I’ll fix it.) ci liile hi.\nTuabek dom ngawl mihing nautaang ci in a mu te tung ah a ngaisutna taw kisai video aki zai ku “Mitt Romney and the 47%” zong na middle class le mizawng te tam mama Obama sang then zo hi.\nSum taw kisai mihing te ii muna ah a thiangtho thei ngawl thu dang khat sia a tax return hi. Obama pan kipan president seam ngei theampo in kum khat tax bangza pia ci sia suak sak siat hi. Ahihang Mitt Romney in 2010 le 2011 kum 2 bekma suak sak aa, tua ngawl kum dang aa khat zong ki he ngawl hi. Man zong man keak ngawl tha tu ahihang, mihing te ngaisutna ah president kidem sawm ahikom 2010 le 2011 tax hoitak pia hi lel tu ci in ngaisun hi. 2011 tax zong Obama na zakhen 20% pia ahihang Mitt Romney na zakhen 14% pia bek hi. Normal US citizen khat na zakhen 25% pan 35% ciang bang pia hi.\nTua ahikom, Democrat te in middle class le, a zawng te muna ah Romney sia “Out of touch rich guy” aki phasak, aki paupui thei ngawl mihaupa ci in musak zo hi.\nNumei te: Numei te ii mee nga natu nasia tatak in hanciam hikale, numei te ii mee atam zaw Obama in nga vave hi. Numei theampo ii zakhen 55% Obama na nga aa, Romney na zakhen 43% bek nga hi.\nNumei te ii mee atam zaw a nga ngawl sia Romney ii khialna bek hi le hi saam ngawl hi. Tunung hiat, Missouri state pan Republican senate tu akidem Todd Akin in numei te aki vawtsiat (rape), ciang naungil nga ngawl natu amate le amate ki vawt thei hi, ci thu taw kisai a thu sonna hang in, numei te tam mama na Republican party en san in tel khial hi. Tua zawk ciang Indiana state Senate akidem ahi, Republican pan Richard Mourdock na abortion taw kisai hibang in thu son laleo hi. “Vawtsiat (rape) hu in naungil a nga uh zong naungil vawt khuan (lalsak khuan) piak tu hi ngawl hi, banghangziam cile, tua naungil sia Pathian deina hi” (He said he opposed abortion even in cases of rape because God intended those pregnancies.) Hi te hu in numei tam mama ii me Republican te in a taisua suak hi. Pathian na numei te aki vawtsiat (rape) tu awi hi, numei te aki rape sia Pathian deina hi a ci nuam ni ziam ci in numei te tam mama thin uk uh hi.\nRomney in hite 2 (Todd Akin le Richard Mourdock) ahitheiza neak ngawl in pial tawntung hi. Ahihang Republican te in numei te awlmawk ngawl hi, numei te zawngsak, thu don ngawl hi ci in Democrat te na nasia tatak son aa, numei tam mama in Romney le Republican sang pang ngam ngawl hi.\nHispanics khangno te le mi namdang te: Bene te, ahibuale Sahlone te ih nak Hispanics (Latinos) te zong in Romney sang pang ngawl hi. Hispanic mee theampo ii zakhen 69% Obama na nga aa, Romney in zakhen 29% bekma nga hi. Tuma kum 4 lai John McCain ii ngaza sang zong suuk zaw lai hi. Hi thu zong Republican te in ngaisutna khat a nei kik bua uh le, mikang zawk ciang atam kik bel Hispanic te taw atawntung akilem ngawl suak tu lau huai mama hi.\nAmerica sia minam tam mama om khopna ngam hi aa, mikang tam bel hi. Ahihang, Romney in mikang sung bekma nasia tatak seam, diang ci in minamdang te in ngaisun hi. A campainge photo te en leang zong minamdang om vet ngawl phial takpi aa, mikang te bek ki mu hi. Official language zong English le Spanish hi kasap, Romney na “I will make English the official language” ci vaset thong tana, Spanish kam pau te in Romney ii zaw tu lau mama aa, Florida sung a zaw ngawl zong Hispanic te hang hi tu ki um hi. Republican te ii fundraiser ahi Ana Navarro na hi bang ci hi. “Latinos were disillusioned with Barack Obama, but they are absolutely terrified by the idea of Mitt Romney,”\nRomney in khangno te ii mee zong atam zaw tai sua hi. Khangno te in, Obama le Democrat idea taw ki uitui zaw aa, Republican te ii idea le ngaisutna te sia kawl te pau le khit-hmii sa ngawl hi.\nAdang thu tuatuam zong om tu ahihang, hiteng sia Romney ii lelna a piangsak bul lian bel teng hi.\nDoppha: USA Today\nBy thawngno in Politic, USA on November 8, 2012 .\n← Best photos of 2012 Election\tCIA Director Petreaus le a biography at nu →\nHoih mah mah ei….


url: =Keek' denna Innsung pan Pasian' kepna\nKamin Rev. Lian Khan Hau (Sia Haumeng) hi-in, kazi min Gin Sian Vung ahi hi. Tanu khat kanei uh-a, amin Man Zam No hi-in, amah’n tanu khat nei-a Niang Deih Lam ahi hi. Ka kum 72 phata-a, Tamu gam Namuntha khua-a Agape EBC pawlpi ah pastor ka sem hi.\nKazi, ka tanu le ka tunu tawh thopuan khat sungah ka lum uh hi. Ka inn uh pen anuai, 24' X 18' hi-a, dei tungnung pen, 16' X 9' ahi hi. Ka innkuan un dei tungnung-ah a lum kahi uh hi.\n23 March 2014, zingsang nai 3 pawlin ka inn uh kek in deng hi. Bomb ging bangin aw ngaih mahmah khat in hong phawng-a, ka dip uh kua mahmah hi. Ka zi in kek’ khuavak mu-a, ka khaan sung uh meikhu tawh kidim vat hi.\nKa pata tengun cihna ding ka thei kei uh-a, ka tuno uh ka et uh leh, amah a ihmu lua pen,a si kasa uh hi. Datmei de ding ka cih leh na kisia hi. Zingsang khuavak ding ka ngaklah mahmah uh hi. Zingsang ciangin Pasian hong kepzia nasia takin kamu hi.\nKo lupna tungah Solar panel khat tawh solar tha ka lakna uh meikhau zui-in, kek in hong deng na hi gige mawk hi. Ka lupna tungsan uh ah, mei bulb zong kisia in, kek in meikhau zuisuk ahih manin, inn nuai-ah, mei bulb zong na kisai bek tham lo, meibulb khaina khuam keksuk mang-a, khuambul (taan-pha-nat) puak kham hi.\nAnbuk a mei bulb zong kisia-in, meibulb kingakna khuam kikek suk a, khuambul (taan-pha-nat) zong puakkham hi. Innsunga om, electric tawh kisai ka van neih khempeuh uh kisia mang hi. Ka radio kisia, datmei kisia, nai cihte kisia mang hi.\nKhabei ciangin Tamu Bank ah pension kava thoh leh, ka pension card in computer ah bangmah laklo –a, nasemte’n lamdang sa mahmah uh hi. Kek vai ka gen leh kek hangin kisia hi ci uh-a, hong siauhsak kik uh-a, ka ngah nai kei hi.\nInnkhum tung kava et leh ka dipkua mahmah hi. Sikkang dal 24 kisia hi. Kek in hong den ciangin sikkang teng kilawn to-a, sikkang kilhna bil phukham gawp hi. Mun khatkhat ah sikkang zawl kilongkhia hi. Sikkangte sawigawp, thep gawp-a, vang mang in, dal 24 khek kul hi.\nHih banga thakhauh kek denna innsungah Pasian in hong kem hi, ci-in Pasian hong kepna teci ka pang hi. Palik pension ka hi-a, palik ka sep lai-in zong Pasian in thautawimigilo te khutpan hong suakta sak hi. Gamlak-ah sa kabet lai-in ngal hapak khutsung pan zong hong suakta sak-a, gun-ah tuikhia-in sidek takin Pasian in hong suakta sak hi.\n1979 kumin tuikhuk lui ka khuah leh hong kicim-a, lei in hong vuk gawp-a, Pasian in hong kem ahi manin kasi kei hi. Kek den innsungah Pasian in ka innkuan uh bittak-in hong kepna kalung damlua hi.\nRev. Lian Khan Hau\nChurch Pastor, Agape EBC\nNamuntha Village, Tamu Township.


url: =China Motorcycle Parts Headlamp Headlight for Cargo150 - China Motorcycle Headlamp, Motorcycle Headlight\nMotorcycle Headlamp, Motorcycle Headlight, Motorcycle Parts manufacturer / supplier in China, offering Motorcycle Parts Headlamp Headlight for Cargo150, Motorcycle Spare Parts Exhaust Muffler for Wave125, Motorcycle Parts Motorcycle Speedometer for Tundra 250 and so on.\nSupplier Homepage  Product  Motorcycle Light  Motorcycle Parts Headlamp Headlight for Cargo150\nLight Type: Head Light\nItem No.: 2012052 Description: Motorcycle head lamp


url: =Shaolin leh Kungfu Siamna siam Kampu Laizom (Black Belt 3RD DAN) taangthu tom kim. - Laibu Saal\nHome > Piankhiatna > Shaolin leh Kungfu Siamna siam Kampu Laizom (Black Belt 3RD DAN) taangthu tom kim.\nShaolin leh Kungfu Siamna siam Kampu Laizom (Black Belt 3RD DAN) taangthu tom kim.\nMaster Kampu (Laizom) Shaolin Kungfu lakna.\nMin : Nang Do Kam @ Kampu Laizom\nPian Ni : 17 May 1965\nPian na Tunn leh Zua : Suang Khaw Thang Buansing leh Luan Za Vung\nKhualui : Keizaang/Ciingpikot Khua Tedim, Chin State.\nPiahpih sanggam : Numei nih leh pasal 5\nZi leh tate :\nZi : Don Khawl Cing\nTate : Thang Suan Khual,\nKhai Muan Lian,\nCing Sian Lawh Nuam,\nVung Hoih Niang\nPil simna : Tamu (ah –thah-kah-) Sagaing Division.\nMartial arts Kungfu siamna sinna vai:\nAneu tung akipan siamna na-uk in kum (19) aphak ciang Tamu khua ah Sya Than Win kiang ah Kungfu Siamna (Shaolin & Kungfu) sin hi. 1989 kum in Kawnggak vom Black belt ngah hi. Tamu pan Yangon khuapi ah Kungfu sang minthang ahi Sya Soe Myint (Kungfu) kiang ah 1993 kum in Black Belt 3RD DAN angah dong hanciam in Zo hi.\nKungfu Siamsin azawh ciang Mun tuamtuam ah Training apiak kawikawi na te.\nSagaing Division sung ah Kale Township lehTamu Township teng ah Siamna hilh kawikawi hi.\nManipur, India :\nMnipur State, India sung aa om Zomi te sapna ah Siamna hilhna(Training) pia ding in pai in sang naupang te leh mipi siamna uk tampi mah siamna ahilh kawm in Kungfu Show/, Kungfu kidem na zong nei zeelzeel hi.\nNagaland State, India ah zong Siamna hilhin pai:\nNaga Minamte sapna tawh Nagaland State, India ah Kungfu siamna hilh (training) pia ding in, pai in khua 5-6 bang ah siamna sin sak hi.\nIndia Galkapte zong Siamna(Training) hilh:\nIndia galkapte sapna tawh Culcuta Khuapi ah Indian Army(India Galkap) te siamna hilh hi.\nVideo Zaih kipatna\n1995 kum in Lamka khuapi pan video zaih hong kipan in, A film min pen ''Sang gah Laizom’’ hi. Mommy Photo studio ah Camera Man Lal gangte i huh na tawh ki ziah thei hi. Sum leh pai haksatna hang in ni(7) sung in zawh bawl uh hi.\nPuanvom silh pen Master Kampu Laizom hi.\nHih ''Sanggah Laizom’’ Film I deih na bulpi in\nSak leh khang a om ei zota te,\nGen'thei tak in Kawlgam bel aa om te leh\nGen'thei tak a , India gam bel a om te\nIh omom na ah Gam nei lo, Aanar anei lo minam,\nIh omom nana ah ta gah kawikawi te, Ih hih hang in LAIZOM khat hi hang' cih adeih na video ahihi.\nKampu Laizom min pen 1995 kum aa kipan zang hi.\nVideo akizaih te:\nSang gah laizom - 1995 kum.\nHeina peuh ah' - 1996 kum.\nThe frist Zomi Kungfu Action Film - 2011.\nZomi sungpan Kungfu Action Film bawl masa penpen hi ding hi.\n1997 Kum a kipan Siamna sinsak nate khawl bawl phot in Lia Don Khawl Cing tawh Katen khua,Tamu ah ki teng hi. Pasian in suan leh khak tapasal(2) leh tanumei(2) pia in Novenber, 2011 kum aa kipan Tulsa, OK USA ah teeng uh hi.\nMalaysia aom sung in asep leh abawl:\n2008 kum in Malaysia tung in Laizom min tawh Laizom Video Service ci in kum 2-3 bang Story Director lah semkawm in video zaih hi. Ei Zomi sung pan Malaysia ah video servie bawl masa pen hi kha ding hi.\nMalaysia a om sung in Zomite Video Film leh La DVD 15 bang zaih hi. Pasian in Kongfu siamna aneih baan ah Video zaih siam na zong pia hi. Zomi sung ah Video zaih uk mahmah khat leh videi ziah siam mahmah khat in mipi ciaptehna zong angah khat ahihi.\nZIOK Media Pu:\nZomi it, Zomi vei mahmah khat ahih man in Zomi Innkuan Oklahoma, USA ah ''ZIOK Media Pu (2015-2016) pan mun asep laitak zong ahihi.\nA et-teh huaina:\nPasian in hih Martial Arts Kungfu siamna, Video zaih siam na Talent apiak baan ah Nek leh Dawn lam ah zong akidawm thei akidawm thei mahmah khat hi in a omom na ah Zomi Kipawlna kan, Pasian maipha azong tantan den khat zong ahihi.\nFacebook min Kampu Buansing, Link https://www.facebook.com/kampu.buansing\nEmail kampubuansing@gmail.com hi.\nAkim semsem ding in hong hanciam semsem ding hi ing.\nCinpu Zomi (www.cinpuzomi.com)\nItem Reviewed: Shaolin leh Kungfu Siamna siam Kampu Laizom (Black Belt 3RD DAN) taangthu tom kim. Description: Rating: 5 Reviewed By: Cinpu Zomi


url: =Malaysia te Khuangai Ni ~ Thu Tatuam (Siyin News)\nMalaysia te Khuangai Ni\nFriday, August 22, 2014 Malaysia Thu No comments\nTunung July 17 ni in, Ukraine ngam ah kaathap thuak Malaysia vanleang MH17 tung ah athi Malaysia ngammi sia 43 pha aa, tua sung panh 20 ii luanghawm sia Aug 22, 2014 zing nai 10:00 in KLIA vanleang tual ah theng hi.\nKhuangaithu lakna in, kumhpi zumh le department tatuam ah nai 10:30 in minit khat daaidiidee in om aa, Shoppin mall, plaza theampo ah cassette , laa le poai akici bangh mama vawt sak ngawl in, akiciamsa a om le zongh Aug 22 ni cancel sak hi.\nMH 17 vanleang sung ah passenger 283 le vanleang naseam 15 kihel ci hi.


url: =A ngaihsut huai leh a dahhuai thutak ~ Feedback :: ZOMI DAILY\nposted on 8 May 2015 at 12:44 pm Lomkholna: Article, Hangkhanlian, ZomiQuavadis\nAtaktak thupiang ahilo, laigelh siampa in apiang theiding agelhkholh ahihhang, ciin ding, theihding, theihhuai tampi om sa ing.\n1. Na vawh bang aa a at kik na hihi.\n2. Hun khat lai aa na Nu leh na Pa thuakteng athuak, anawk, athei na hihi.\n3. Nu leh Pa ateek khitciang aa akisap in sum leh paai hinawnlo in akiim apaam, agei ah a tu, a ta te cih ong phawksak hi.\n4. Sum leh paai bekbek thupi asa Zomite ong thuhilhna ahihi.\n5. Na Nu leh na Pa ong lunggulh lai, a lunglen lai in nasep taan ding, sum ngahloh ding launa tawh na ciahsan ngam kei aa, tu’n na lakik thei nawn kei hi.\n6. Nu leh Pa in amau gel sang sum thupi sazaw tapa nei kha uh ahihi/\n7. Sum leh paai, nasep pen i hatlai teng kizong theilel aa, Nu leh Pa in hun ciangtan nei hi.\n8. Pasian in a vawh bang aa a at kikding aa akoih khat pen taangtang vawh pa aa ding ahoih hang tanghum, kiak vawhpa aa ding baih loding ahihman in na thunget nading ahoihpen in ong piangsak Pa’n ong laak mengmeng nading ahihi.\n8. Khatvei ngaihsut khialhna in khang tampi ki gui zuih ding ahihman in, na mawhna thuneu hilohi.\n9. Hibang aa ngaihsun khial tampi akigawm ciang Pitek, Putek kepna akisam ahihi. Nangzong kongvangneu aa na dakdak sang tua bang mun, na pawl ding zawn khol, zong khol leteh hizaw dinghi.\n10. Hehpih huai hetlo nahihhang, hehpih ding lam in la lehang hehpih huai mahmah, hehpih huai sawnsawn na hihi.\nMimal thuakna taktak hilo thei kahihman in ka utteng ong gelhkhia kahihi.\nKa nulehpate sunmang kei tungah hong tangtung in Engineering sinna College pan sang ka man a, USA sunga Company thupi khat ah na ka sem kha a, ka lungdam dan pen gen zawh pak ding bang hi lo hi. Kei ngaihsutna ah pen USA ah kum 5 sung nuam takin sum ka khol khit ciangin ka gam Zogam ah ciahkik ding cihpen ka sunmang hi.\nKa pa pen kumpi na a sepna panin penssion khin hi. Kum tampi sung a sum khol teng tawh Tedim ah innneu khat lam zo bek hi. Kei ngimna ah pen ka teek ciangin ka pa sangin neih leh lamh a kicing zaw neih zawh ding ka hanciam hi. Kaalsim in Tedim a om ka nulepate ka hopih den hi. Kum nih sung bang anlim mehlim vive tawh kivaak in, a nuam theithei in ka om hi.\nA tawpna ciangin zi neih ding ka khensat hi. Ka nute hopih pah in “Nu aw ni 10 sung bek hun nei ka hihman in tua ni 10 sungin na khempeuh a lem ding in na vaihawm un” cih thu ka vaikhak hi. Vanleng letmat tawmman pente lei in Zogam ah lawp takin ka ciah hi. Inn ka tun ciangin lawmlehgual teng tawh kithuah in, kaal khat sung ka neulai maan kizaih teng enkik in tuate sung pan ka nute’n hoih ka sak pen khat ka zi dingin hong teel sak hi. Ni 2 ni 3 sungin vai teng hong siang pah hi. USA ah kilehkik hun hong tun ciangin ka nute sum honkhat nutsiat in USA ah ka nupa un ka kilehkik uh hi.\nUS ka tun khit uh kha nih khit ciangin ka zi lunglen hong kipan ta hi. Nidang in innlam kaal khat in khat vei ka hopih uhpen tun 4 bang bang ka hopih tak uh teh sumlehpaai lam hong kicing pha nawn lo hi. Kum 4 sungin ta numei khat leh pasal ka nei uh hi. Innlam ka ho simin ka nute’n ih kimuh loh zawh sawt lua, ka tute uh zong mu nuam ungh hong ciah mengmeng un hong ci den uh hi. Ahizongin sumlehpaai kicinlahna hang leh ka nasepna hangin innlam ka ciah zo ngei kei hi. Nikhat innlam pan hong kihopih in ka nulehpa te cina gim cih thu hong kigen hi. Holiday ngah thei lo ka hihman in innlam ka ciah thei kei hi. Kaalkhat khit ciangin phone mah tawh hong kihopih leuleu a ka nulehpate sih thu hong kigen mawk hi. “Na nulehpa luang hanmual tangsak ding kuamah om lo ahihman in na innvengte un ahithei bangin na geel mai uh hi” cih thu hong kizaksak ciangin ka lungsim na ka sa lua hi. A tute melmu lo in ka nulehpa in hong sihsan uh hi mawk hi!\nTua zawh kum 2 khit ciangin bangbang hileh ciin Zogam khuapi Tedim ah ciahkik ding ka khensat a, innmun logam lei dingin teeng suak ding cih zong ka khensat hi. Ahizongin ka zi leh ka tate’n hong zui nuam lo uh hi. Ka sum neihsun tawh ka leizawh pen inneu khat bek ahihi. Hun hong bei toto in ka tanu in American tangval khat pasal in hong nei hi. Ka tapa in zong American nungak mah hong tenpih leuleu hi.\nTun kei kum 60 ka pha ta a, ka zi in hong nutsiat zawh kum khat val ta hi. Kei bek ka inn sungah om in, kongvangneu pan ka cim luat ciangin ka khuadaak zel hi. US a om ka tate’n kha khat khatvei ta cihkhong bek lai hong khak uh a, amau teng bek leitungah ka kitheihpihte ahi uh hi. Keizong si hak nawn lo ding hi’ng. Kei ka sih ciangin hong gui ding ka tate lah USA ah om, kuan hong gui mawk ding hiam? Ka vengte mah hizel ding aive maw! Ta nei lo lah hi liang lo ingh a maw!!!! Ka nuntaakna sungah a lawhcing takpi mah ka hiam? A lawhsam hizaw ka hiam? Kei leh kei zong ka kitelzo kei hi!\nPrevious: Dimno’ Nu laikhak – 4\nNext: ZTK-2 Taangkona No. 7


url: =Col. Gadaafi kithat zo taktak ta - TUNGZANG NEWS\nCol. Gadaafi kithat zo taktak ta\nLibya gam galkap thuneihna tawh kum 42 sung tawn tung a ukcip kumpi gilo Col. Muammar Gadaafi le Libya gammite abeisa kha 8 sung nasiatak akidona ( Civil War) pan Kumpi langpang pawlte in tuni Oct.20,2011 ni Gaddafi bukna mun apianna Sirte khuapi Mawtaw lampi leihawm (tuizawlpi) sung pan kap lum zo taktak ta ci-in National Transitional Council (NTC) in pulak uh hi. Col. Muammar Gaddafi a kithanna hangin gambup lungdamna pawi bawlin, Tripoli khuapi lampi dung khempeuh ah awng ziahizah uh a, Thau lawn khia ziahziah in zawhna Lan (Flag) khai uh hi.\nCol.Muammar Gaddaffi pen nung sung tengin gam puaah taikhia khin akigen a, ahi zongin a ma pianna Sirte khaupi ah a busim hi mawk hi. Tuni Oct. 20, zingsang tungin galkap Mawtaw honkhat tawh taikhia ding akithawi laitak in, NATO thau tangin a khenih kha hi ci in National Transitional Council thuneite in gen uh hi. A thu kicing zaw dingin BBC le National Transitional Council thuneite in kan laitak uh hi.\nHih Libya tualgal tungtang ah NATO akipan US, British le EU gam lian pawlkhatin zong panpih uh a, Gaddaffi ahih le lungkia loin a kampau khauh semsem hi. Muammar Gaddafi in abeisa 1988 kumin Britist vanlengpi Pan Am jet khat Lockerbie ah bomb tawh sukham in mi 270 si hi. 1942 kumin suak a, galkap thuneihna (Dictatorship) tawh Libya gam kum 42 sung ukin, leitungah Dictatorship sawt penpen in kiciamteh hi. Gaddafi, Osma Bin Laden, Saddam Hussein te lawmta teng pen akiphatsak mahmah uh hangin, atawpna ah a gammite le leitungbup maitang ah mulkim huai takin a nuntakna bei uh hi.\nPosted & Translated: Tongsan tanute


url: =New Kia Forte in Neptune NJ | LE210375\nStock #LE210375remove_red_eye 259 views\nBUY ME ONLINE !!, Forte LXS, 4D Sedan, 2.0L 4-Cylinder MPI, IVT, FWD, Clear White, Black Cloth. 2020 Kia Forte LXS 4D Sedan FWD IVT Clear White 2.0L 4-Cylinder MPI Recent Arrival!


url: =Zato Pan Ciahnuam Nawnlo Pa Zawhthawhthu Tawh Kiciah Sak. - Zomi History Zato Pan Ciahnuam Nawnlo Pa Zawhthawhthu Tawh Kiciah Sak. - Zomi History\nHome > Asia News > Zato Pan Ciahnuam Nawnlo Pa Zawhthawhthu Tawh Kiciah Sak.\nZato Pan Ciahnuam Nawnlo Pa Zawhthawhthu Tawh Kiciah Sak.\nSen gam,Mentougou State,Beijin Jing Mei zato lum ahi Mr. Chan(kum 55)gual khat,anatna pan damsiangta ahihcianga,sia vuan te'n ciahtheita ciai..Acih uh leh ciahnuamvetlo ahihcianga,palik te samuhin zato nasem tengtawh mancip uh...A lengtungah utlo pipi in tuangsak...Zato pualam ah utlo pipi in paikhiatpih uhhi.\nMr.Chan pe'n 2011 kum in,mawtaw accident nahangtawh zato lum hi-in,a sawtlo aa,a kiciahsakkhinsa ahihi.A ciahzawh asawtlo in a khe lamtawh kisai natna pawlkhat hongsuakkikciang,zato valumkik hi.2012 kum in siavuan te'n damta ciai...Ciahthei ta ciai acihuhleh....Ciahnuamkeng (Drug) zatui zangh mi kahihciang,tawmvei zato ah hongomsaklai un....Ciahleng zatui zanghzelding kahihteh ka zatui zat kaphiattheih nadingin,tawmvei hongomsaklai un ci'n ana nget ahihi.\n2015 February 23 ni in,ciahtadingin asawl uhleh utvet nailo ahihcianga,tuani in utlo pipi in ciahsak ta uhhi.Zato pualam atunkhitteh alengtungpan hongomsaklai tapeuh ve vuau ci'n awng haha kawmlai ci uhhi.\nAsia News 1:49:00 PM\nItem Reviewed: Zato Pan Ciahnuam Nawnlo Pa Zawhthawhthu Tawh Kiciah Sak. Rating: 5 Reviewed By: Thang Thawn Tuang Guite


url: =Global Buanli Family: Tulaai Leitung Thuthang Tuamtuam Updates August 14,2013\nTulaai Leitung Thuthang Tuamtuam Updates August 14,2013\nTulaai Leitung Thuthang tuamtuam Updates August 14, 2013\n· Heileikhuami Pu Zam Khan Kam leh Pi Man Khan Ciin te tapa 3 na Tg Hau Mun Lian (Lianpu) in Miami Dade College pan kum 2 laai asin khitciang ama pilnatawh Massachusetts Institute of Technology (MIT) ah Full Scholarship ongnah ahihman in Zomi mipik kibehlap hi ci in kongpulaakkhia hi. Amahtawh akihonuamte : lian.hau.m@gmail.com Ph 305-775 1515 ah kiho thei hi.\n· Kawlgam President U Thein Sein in Vice President dingte leh Pithawngsuh Vuanzi ding bawlphatna July 25-August 13 sung nei a ateelthak Vice President dingte leh Vuanzi te kamvaaikhaakna 8/14/13 ni in nei hi. Akamvaaikhakna leh tesung ah Hih gam ading akisehthak makaaipite in golhguukneekna bawlhetlo a gam le minam ading phattuamna semciatding in hantawtna leh vauna nei hi.\n· Kawlgam mihing Zaleenna kantelding a UN pan kisawl Mr Thomas Ojae Quintana Rakhaing gam khit ciang 8-14-13 Ni in Kachin gam sung zinding in Mitkyina Khuapi tungta hi. KIO te uksung ahi Laiza Khuapi paiding geelna Nei himah leh kumpiten phallo ahihman in paikhalo a 8-15-13 Ni in KIO i mipil lamlakpawl leh state minister tawh kimuding uhhi.\n· Israel ten Palestine thongkia mi 26 te khahkhiat akipatni 8-13-13 Ni in Israel gam khanglam Sderot Gaza pan Hamas Pawlpi ten Rocket tawh nakaap uh ahihman in Leiba Lohna in Israel gaalkaap vanlam ten 8-14-13 ni zingsang pan Gaza Saklam kaai teng zial kipan ziahziah Ta uhhi.\n· Egypt gam ah thuneihna akilaksak President Morsy adeih mipi te in Cairo Khuapi ah camp bawl in lungphona aneih Na uh Kaallak Kumpi te in Palik te tha tang zang in mipi akhenkhap napan 8-14-13 ni in mi 149 si in 758 liam uhhi ci in Muslim Brotherhood party ten 8-14-13 Ni in genkhia uhhi. Kumpi lamte leuleu in mipi te Dona hang in Palik 4 si a 12 Liam hi ci in 8-14-13 Ni in taangkokhia uhhi. Tuaban ah Khituiphulna thauvui Bek kalawn uh a mibel 543 Vaal manta ung Cin Interior minister zunten gen uhhi. Gaalkaap ten zong Palik te nung thuap in mipi banZial toto uh ahihman in Cairo Khuapi sung a Lungphona camp nih vaatmaai zota uha Cairo khuapi leh mundang state 12 te ah Gaalkaap ten Nitaak Nai 7 pan zingsang Nai 6 dong curfew bawl uhhi. Hihbang a Sihna dong Apianna peen UN general secretary Ban Kin Moon leh White House te in Egypt kaallak Kumpi te mawhsak uh a White House ten Egypt makaai ten basic Human Rights azahtaakding uh ngen uhhi.\n· Typhoon kici huihpi in Philippine gam anuaigawpkhit ciang, Wednesday 8-14-13 Ni in China gam khanglam leh Hongkong tuikulh nasia tak in nawk ding ci ahihman in Munkhat khat te ah Vanleeng kileengsaklo in mipi kiheem sak in buk naang kilim Zon mahmah hi. Hongkong bang ah Stock Trading Khak uhhi.\n· India gam Mumbai khuapi khanglam tuipi Tung ah Indian Navy submarine 8-14-13 Ni in mei kaang in puakkham ahihman in Gaalkaap 18 Vaal Tenbaw Tung ah si hi. Mumbai Khuapi pan acianlaai micimawhte ahonkhiading in gaalkaap leh meiphelh pawlkhat thukin in kipuakpah hi ci in India Defend Minister zumpi ten taangkokhia uhhi. Hih teltak a kankhiat theihnading in Kaal 4 bang ziakaaiding hi ci in India Defend Minister Ak Anthony in genkhia hi.\n· Bangladesh gam Kumpi langpang Jamaat-e-Islami party te Makaihna tawh Bangladesh gambup ah lungphona August 13-14 Ni nasiatak om a aninihna 8-14-13 Ni in Dhaka Khuapi sung ah Lungphona anei mipi te leh Palik te kidona hang in mi 1 si in mi 20 Liam hi ci in Bangladesh Gambup TV in taangkokhia hi.\n· Leitungbup ah laaitaai minthang company khat ahi UPS te neihsa Vanleeng UPS cargo plane Airbus A300 khat USA gam Alabama state Birmingham vanleeng tual kiang ah 8-14-13 Ni in Kia a Vanleeng tumnih suak in kaang ahihman in ahawlpa leh ahuhpa si uhhi.\n· Kilemlohna hang a kikhaakcip Korea gam sak le khang I neihkhop Kaesong nasepna phualpi hong kik tading in Korea gam sak le khang te 8-14-13 Ni in kithukim Ta uhhi. Hih Nasepna phualpi ah Korea gam Saklam te Naseem 53,000 leh Khanglam te 120 om uhhi. Tuaban ah tuni thukimna sung ah hih nasepna phualpi peen Gaalhaang , gam hang cihte peuh tawh kikhak mawkmawk nawnlo ding in kithukim uhhi.\n· Laaimal kikhialkha leh a etlawmlo a omkhaak aleh ngaihdam bawm ah ongna khiatsak un cin kongthuum hi.\nna hawh hamtang ve\nPosted by Thang Khawm Pauzomi at 1:29 AM


url: =mesh hi tops white\nmesh hi tops white on other UK sites\nmesh hi tops white on USA sites\nTOV Women's Hi-lite White Mesh Jacket\nMake a style statement with this Hi-lite White Mesh Jacket. Featuring a white mesh with neon green trim design, this jacket is fashion-forward and fun. Measurement Guide Click here to view our women's sizing guide Lining: Unlined Closure: Zipper Number of Pockets: 2 Material: Polyester Style: Hooded Care Instruction: Dry Clean Exact Size: Medium, Large, Small Exact Color:\nThank you for visiting mesh hi tops white on jupy.co.uk


url: =Covid-19 lungno sangin akhauhzaw lungno ~ Pastor Kap Lian Thang :: ZOMI DAILY\nposted on 3 June 2020 at 10:50 pm Lomkholna: Biakna, News\nKong It Zomi te aw, “Covid-19 lungno sangin Alauhuai zaw Lungno” cih thulu guan in hopihna lai kong khak hi. Hih lai nasimna hangun, mimal leh ipawlpi kilamthakna ahi dingin ibiak Topa Pasian in thupha hong pia ciat tahen! Amen Leitung tangthu ciaptehna te I etna tungtawnin kum 100 acin sialin leitungah pulnatna om den hi cih kimu thei hi. 1320 kum in Black Plague Europe cih piang a, 1420 kum in Black Plague Outbreak Norfolk England cih pulnatna hong om leuleu hi. 1520 kum ciangin Small px outbreak Aztec Empire cih pulnatna pi hong om to leuleu hi.\n1620 kum leuleu ciangin Black Plague Outbreak in North Africa cih pulnatna pi piang leuleu hi. 1720 kum ciangin Black Plague in Marseilles France cih pulnatna pi piang a, 1820 kum ciangin Cholera Pandemic cih zavat pulnatna hong om leuleu hi. 1920 kum in Spanish Flu cih zavat pulnatna hong piang to kik a, 2020 kum ciangin tu a hong piang Sen gam pan ong kipan Covid-19 a hihi. Hih covid-19 zavat pulnatna hangin leitung mi khempeuh thongkia ibang hi. Ahizongin hih zavat pulnatna te ahun acin ciangin hong bei lel ding hi.\nLeitung ah hi bang zavat pulnatna nam 8 te lakah Covid-19 pen asia pen hikha ding hi. Ahizongin hih Covid-19 natna lungno sangin asuksia zaw lungno khat hong om lailai mawk hi. Hih Covid-19 lungno ahun tun teh hong bei lel ding a, ahizongin Covid-19 sangin asia zaw natna lungno in beihun cih nei thei lo hi. Tua bei hun cih anei theilo natna lungno pen “Thumanloh natna lungno” ahihi. Covid-19 pen Sen gam pan kipan hi mah leh hih “thumanloh natna lungno” pen kiphatsakna, huaihamna, angsungkhualna leh hazatna pan hong suakkhia hi a, vantung pan kipan in leitung hong lawh suk ahihi.\nThuman lohna lungno pen mit tawh kimu theilo, neumah mah lel tawh a kibat hangin agu khauh mahmah hi. Kiphatsakna in Lucifer ii neih, thumanna (obedience) khempeuh bei sak a, amah abawl pa tawh kido tazen hi. Mawhna neilo Adam leh Evua te pen Pasian thumang lo dingin na khem zo lai hi. Hih hangin mihing te khempeuh mawhna ii sila isuak hi.\nTua huaihamna hangin thuman lohna (dis-obedience) piangsak in Judas Siakaazoh zong, a Topa Zeisu dangka 30 tawh na zuaksak hi. Hazatna hangin apa uh ii thu nial in asanggam laiguizom uh ahi anau uh Joseph nangawn, gamdang mite kiangah na kizuak hi. Mimal phattuamna dingin huaihamna ii nungzui kha in Gehazi in atopa Elisha ii hilh mang lo in Bo-chouh Niman kiang pan kham leh ngun te la in aselcipna hangin Bo-choh Niman ii phak natna teng, Gehazi in na luah suk hi.\nSatan ii phuatkhiat “thuman lohna lungno” (disobedience virus) in muhnop te mu, gennop te gen, at nop te ki at theihna social media tungte ah at in, khuavak thazah in manglangin ki zel hi. Tua bek tham lo in ei pianpih suahtakna hi ci in thuman lohna (disobedience) thapia in ki awng gawp hi. A taktak in cile hang, mimal suahtakna ci in akipan mite in, kei tungah kua mah om kei, kei athupi pen hing ci a, ut bang tek in diang ngeingai a, Pasian nialna ahihi. Ei mimal hoihsak bek tek tawh na isep ciangin sii-kan (discipline) neilo in ei mimal hoihsak bek tawh ipai ciangin, pawlpi sungah buaina tuihualpi hong tung a, tua in khantohna khak tan hi.\nI pawlpi pen khangto in Zeisu hong paikik dong, khual gamla zinto lai ding I hih manin thukhun hoihtak tawh akipawl I hihi. Pawlpi sungah nasem sia te leh pawlpi mite in pawlpi thukhun, tuamtuam te zui in I thupit sak ding ahihi. Leitungbup tuam a, Pasian na, asem khawm te I hih lam kiphawk den ding hihang. Ahizongin mihing ii huaiham, angsungkhualna hangin ki pawlna sim ah hih thukhun te thei napi a, azuinuam lo, atheilo kineih, mi om den mawk hi.\n“Midik te in migilote mudah uh a, migilote in midikte mudah uh hi” (paunak 29:27). “Thukham azui lo mite in migilote pakta uh a, thukham azui mite ahih leh migilote tawh kilem lo uh hi” (Paunak 28:4). “Topa in meihal biaknate le biakpiaknate Topa’ thuman ding zahin deih ahihiam? En in biakpiakna sangin thuman ding hoih zaw a, tuutal thau te sangin thu ngaih ding hoih zaw hi” ( Samuel Masa 15:22). “Zeisu in kiniamkhiat in asihdong thu mang hi” (Filippi 2:8). Hih laisim na tungtawnin ibiak Pasian in laisim mimal kim thupha hong pia tahen!Amen. Khazih Sungah, Pastor Kap Lian Thang\nPrevious: Ngalbual leh Thalmual kikal lampi vai gencianna\nNext: Naupang leh Screen Time ~ Nu Sung